title: Erotetut sydämet

text: Davis voitti suorituksestaan elokuvasta parhaan naispääosan Oscar-palkinnon vuonna 1936. Vaikka Davis olikin hyvin ylpeä Oscar-palkinnon saamisesta, hän ei uskonut ansainneensa sitä vaan piti sitä "lohdutuspalkintona" siitä, että hän ei voittanut palkintoa edellisenä vuonna elokuvasta "Naisen orja".


title: Erotetut sydämet

text: Vuonna 1941 elokuva uudelleenfilmasointiin nimellä "Singapore Woman", jossa pääosassa on Brenda Marshall. Elokuva sai ensi-iltansa Yhdysvalloissa joulupäivänä, vuonna 1935 ja Suomessa ensi-ilta oli toinen päivä elokuuta vuonna 1936.


title: Nuor Tolppanen vol. 1

text: Nuor Tolppanen vol. 1 on rap-artisti Uniikin 5. joulukuuta 2008 julkaistu mixtape. Se julkaistiin Rähinä Recordsin kautta.Kappale "Vaik mitä tekis" on myös "Syvällä pelissä vol. 1" -kokoelma-albumilla, tosin muutaman sekunnin lyhyempänä. "Däni" julkaistiin myöhemmin myös "Juokse poika juokse" -albumilla. "Silloin ja nyt (mukana MG)" julkaistiin myöhemmin MG:n "5 miljoonaa muuta" -albumilla. "Money" sisältää sampleja ABBAn kappaleesta "Money, Money, Money".


title: Koskenpään vaakuna

text: Koskenpään kunnanvaakuna on saanut aiheensa kunnan koskien valjastamisesta. Vaakunan vesipyörä viittaa koskista saatavaan vesivoimaan, ja ketju on aikanaan valittu yhteiseksi teemaksi emäpitäjä Jämsän vaakunan kanssa. Sama aihe toistui myös toisen tytärpitäjän Jämsänkosken vaakunassa.


title: Koskenpään vaakuna

text: Vaakunan on suunnitellut Gustaf von Numers, ja se vahvistettiin käyttöön 16. toukokuuta 1962. Vaakunan selitys on ”puna-hopeakatkoisessa kilvessä reunuksittain vuorovärinen ketju ja yläkentässä hopeinen vesipyörän yläpuolisko”. Vaakuna muuttui epäviralliseksi kotiseutuvaakunaksi Koskenpään liityttyä Jämsänkosken kuntaan 1969.


title: Leijona (artisti)

text: Leijona on oululainen rap-artisti.


title: Leijona (artisti)

text:
Leijona aloitti uransa Oulussa vuonna 1998 Forever-yhtyeessä. Englanninkielisen yhtyeen muita jäseniä olivat OeO, Reksa, ja Money. Leijona on julkaissut kaksi levyä. Debyyttialbumi "Herra MC" ilmestyi kesällä 2002. Kyseinen albumi voitti
Radiomafian viikon demo-kisan. Toinen levy "Viinaa, huumeita ja väkivaltaa" ilmestyi vuonna 2004 ja oli ehdolla Posse-lehden gaalassa vuoden rap-levyksi. Molempien levyjen tuotannosta vastasi oululainen RK-62.


title: Leijona (artisti)

text: Leijona on tehnyt yhteistyötä muun muassa Steen1:en, Petoksen, Panama Rayon ja Julma-Henrin kanssa. Leijonan sanoituksissa käsitellään esimerkkien kautta suomalaisen, tehokkuuden tavoittelun empatian edelle asettavan kilpailuyhteiskunnan kääntöpuolta ja oravanpyörästä pudonneiden, syrjäytyneiden nuorten arkea. Yhteiskunnasta syrjäytymisen muotoja ovat tällöin esimerkiksi rasismi, nuorten itsemurhat, laitoskierre, huumeaddiktiot ja niiden myötä lisääntyvä katuväkivalta.


title: Leijona (artisti)

text: Leijonan kolmas albumi "Vauhtia ja vaarallisia tilanteita" piti julkaista vuosien 2009–2012 aikana. Levyn tuotannosta vastasi Huge L, Eemo1, Samuli Karjalainen, Joni Hottinen, Liukas Niklas, RK-62 ja 100G. Vierailijoiksi selvisi Julma-Henri, Pikkupiru, OG Ikonen, Petos, Haittavaikutus, Taipan Circle, Jontti ja Asa. Leijona erosi levy-yhtiöstään Karma Musiikista, jonka johdosta albumia ei koskaan julkaistu. Albumilta julkaistuiksi kappaleiksi vuosien varrella jäivät "Pelkoa ja inhoa porttikongeissa (mukana Pikkupiru, OG Ikonen & Petos)", joka julkaistiin ilmaisladattavaksi Redrum-187 -sivustolla syksyllä 2009, "Laitoksesta toiseen", "Niille jotka on kuolleet pois", "Pimeän puolen saagaa" ja "Kirje vankilasta (mukana Eräs)".


title: Leijona (artisti)

text: Leijona julkaisi usean vuoden hiljaiselon jälkeen joulukuussa 2014 nimellä Lion de la Vega kappaleen We Got Gunz, jossa vierailee Asa. Maaliskuussa 2016 hän julkaisi kappaleen Kaunis olet aina.


title: Nullsoft Scriptable Install System

text: Nullsoft Scriptable Install System (NSIS) on kevyt Windows-ohjelmien asennin, joka on noussut laajan suosioon myös kaupallisten ohjelmien asentimena. Esimerkiksi Mozilla Firefox ja OpenOffice.org käyttävät NSIS:ää asennukseensa.


title: Nullsoft Scriptable Install System

text: NSIS tehtiin alun perin Nullsoftin Winamp-mediasoittimen asentimeksi, ja se pohjautuu Nullsoftin aiempaan ohjelmaan, PiMP:iin (Plugin Mini Packager). NSIS 1 oli hyvin pitkälle MSI-asentimen tyyppinen, paremmalla skriptaustuella ja laajemmalla pakkausmuotojen tuella.


title: Lasse Korhonen

text:
Lasse Korhonen (s. 1. huhtikuuta 1984 Helsinki) on suomalainen jääkiekkoilija.
Korhonen on SaPKon kasvatti, joka pelasi juniorina myös Jokereissa ja Ilveksessä. SM-liigassa hän on pelannut Lukossa, HIFK:ssa ja Tapparassa. Mestiksessä Korhonen on edustanut Salamoita ja LeKiä. Kauden 2010–2011 lopun hän pelasi Italian pääsarjan SV Rittenissä. Seuraavan kahden hän aloitti Slovakian pääsarjan HKm Zvolenissa, mutta siirtyi tammikuussa Tanskan pääsarjan Herning Blue Foxiin, joka etsi puolustajaa loukkaantuneen Tero Konttisen tilalle.


title: Septuagesima

text: Septuagesima on useiden läntisten kirkkokuntien vanhastaan käyttämä nimi kirkkovuoden sunnuntaille, joka on kaksi viikkoa ennen laskiaissunnuntaita ja yhdeksän viikkoa ennen pääsiäistä. Nimi on edelleen käytössä muun muassa Ruotsin luterilaisessa kirkossa, mutta ei enää katolisessa eikä anglikaanisessa. Suomen evankelis-luterilaisessa kirkossa nimitys on edelleen käytössä; kirkkokäsikirjoihin kuuluvassa evankeliumikirjassa se on rinnakkaisnimitys 3. sunnuntaille ennen paastonaikaa.


title: Septuagesima

text: Nimi septuagesima on latinalainen järjestyslukusana, joka tarkoittaa seitsemäskymmenes. Kahdesta seuraavasta sunnuntaista on käytetty latinalaisia nimiä sexagesima (=kuudeskymmenes, Suomessa nimi on kirjoitettu myös "seksagesima") ja quinquagesima (=viideskymmenes, sama kuin laskiaissunnuntai). Nimi quinquagesima johtuu siitä, että tämä päivä on 49. päivä ennen pääsiäistä (tai 50:s, jos pääsiäispäivä lasketaan mukaan.) Tämän vuoksi jo keskiajalla on analogisesti, tarkoin laskematta päiviä, annettu kahdelle edelliselle sunnuntaille nimet sexagesima (=60:s), ja septuagesima (70:s), vaikka ne itse asiassa ovat 56. ja 63. päivä ennen pääsiäistä. Toisaalta nimeä on selitetty myös niin, että se viittaisi juutalaisten 70 vuotta kestäneeseen Baabelin vankeuteen, jonka päättymistä olisi pidetty Jeesuksen ylösnousemukseen verrattavana vapautuksena.


title: Septuagesima

text: Aika septuagesimasta laskiaistiistaihin muodostaa kirkkovuodessa joulun jälkeisestä ajasta paastonaikaan johtavan siirtymäajan, jota on myös sanottu "esipaaston" ajaksi.


title: Septuagesima

text: Vuonna 1970 katolinen kirkko poisti kalenteristaan esipaaston ja sen mukana myös septuagesiman ja sexagesiman. Kuusi vuotta myöhemmin myös anglikaaninen kirkko luopui näistä termeistä ja alkoi nimittää niitä yksinkertaisesti kolmanneksi ja toiseksi sunnuntaiksi ennen paastoaikaa. Myöhemmin samoin on tehty myös Suomen evankelis-luterilaisessa kirkoissa. Niinpä vuodesta 2001 lähtien näitä vanhoja nimiä ei enää ole suomalaisissakaan almanakoissa, vaan niiden niminä ovat Suomessakin kolmas ja toinen sunnuntai ennen paastonaikaa. Sitä vastoin kirkkokäsikirjoihin kuuluvassa evankeliumikäsikirjassa nimitykset septuagesima ja seksagesima ovat edelleen käytössä. Monina vuosina jompikumpi niistä kuitenkin sattuu samaksi päiväksi kynttilänpäivän kanssa, jolloin vain viimeksi mainittu nimi esiintyy päivän kohdalla almanakassa.


title: Duane Harmer

text: Duane Harmer (3. kesäkuuta 1974 Fullarton, Ontario, Kanada) on kanadalainen entinen jääkiekkopuolustaja.


title: Duane Harmer

text: Harmer teki pitkän uran Pohjois-Amerikassa, jossa hän pelasi pääasiassa ECHL:ää, mutta pääsi pelaamaan muutamaan otteeseen myös AHL:ssä. Harmerin kohtalo oli jäädä ECHL:ään joten hän lähti pelaamaan Eurooppaan. Hän pelasi kaksi kautta Norjassa jonka jälkeen kävi Saksassa josta palasi Trondheimiin. Harmer teki läpimurtonsa melko vanhana kun vasta kaudella 2006-2007 vakiinnutti paikkansa Skellefteå AIK:ssa Elitserienissä. Sieltä Harmer siirtyi kaudeksi 2007-2008, Södertäljeen josta hän sai sopimuksen Tapparaan kaudeksi 2008-2009. Tappara-kauden jälkeen Harmer oli alkukauden 2009–2010 pelaamatta ja siirtyi vasta tammikuussa 2010 Norjan I-divisioonassa pelanneeseen Rosenborgiin. Harmer lopetti uransa Rosenborgissa keväällä 2010.


title: Malojaroslavets

text: Malojaroslavets () on kaupunki Kalugan alueella Venäjällä. Se sijaitsee Protvaan laskevan Lužajoen rannalla 61 kilometriä Kalugasta koilliseen. Kaupunki on Malojaroslavetsin piirin keskus. Sen kautta kulkee Moskovan ja Brjanskin välinen rautatie (Malojaroslavetsin asema) sekä M3-valtatie. Asukkaita on 31 100 henkeä (vuonna 2008).


title: Malojaroslavets

text: Kaupungin on perustanut 1300-luvun lopussa Serpuhovin ruhtinas Vladimir Andrejevitš, joka nimesi sen poikansa mukaan Jaroslavetsiksi. Vuonna 1485 se liitettiin Moskovan ruhtinaskuntaan, minkä jälkeen sitä alettiin nimittää Malojaroslavetsiksi erotuksena Jaroslavlista. Vuonna 1776 siitä tuli Kalugan lääniin kuuluneen kihlakunnan keskus. Vuoden 1812 sodassa seudulla käytiin ankaria taisteluja Napoleonin ja Venäjän armeijan välillä. Toisen maailmansodan aikana lokakuusta 1941 tammikuuhun 1942 kaupunki oli saksalaisten miehittämä. Nykyisin Malojaroslavetsissa on mm. metalliteollisuutta, kumitehdas ja elintarviketeollisuutta.


title: Malojaroslavets

text: Nähtävyyksiä ovat mm. 1800-luvun alussa rakennettu Tšernoostrovin Nikolaoksen luostari, hallinto- ja asuinrakennukset sekä postiasema. Kaupungissa toimii kotiseutumuseo, vuoden 1812 taisteluille omistettu museo sekä taidegalleria.


title: Kozelsk

text: Kozelsk () on kaupunki Kalugan alueella Venäjällä. Se sijaitsee Okaan laskevan Žizdra-joen rannalla 72 kilometriä Kalugasta lounaaseen. Kaupunki on Kozelskin piirin keskus. Kaupungissa asui 18 203 henkeä (vuonna 2010).


title: Kozelsk

text: Kaupunki mainitaan ensimmäisen kerran vuonna 1146. Aluksi se kuului Tšernigovin ruhtinaskuntaan. Vuonna 1238 Batu-kaanin joukot hävittivät sen 7 viikkoa kestäneen piirityksen jälkeen. Myöhemmin Kozelsk kuului Karatševin ruhtinaskuntaan ja 1300-luvun lopulta lähtien Liettuaan. Moskovan Venäjään se liitettiin vuonna 1494. Iivana IV:n aikana rakennettiin uusi puinen linnoitus. Vuonna 1607 sitä pitivät hallussaan Ivan Bolotnikovin talonpoikaiskapinalliset. Puolalaiset ja liettualaiset hävittivät sen vuonna 1610.


title: Kozelsk

text: Kozelskin kukoistuskautta oli 1500–1600-lukujen vaihde, jolloin kaupungissa oli noin 15 000 asukasta. Vuonna 1776 siitä tuli Kalugan lääniin kuuluneen kihlakunnan keskus. 1700–1800-luvuilla kaupunki toimi Venäjän ja Ukrainan välisen kaupan välittäjänä.


title: Kozelsk

text: Toisen maailmansodan aikana kaupungin lähellä sijaitsevaan Optinan luostariin perustettiin sotavankileiri puolalaisille upseereille, jotka puna-armeija oli ottanut vangiksi hyökättyään Puolaan 17.9.1939. Huhti-toukokuussa 1940 noin 4500 vankia kuljetettiin Katynin lähellä olevaan metsään ja ammuttiin. Tapaus tunnetaan Katynin joukkomurhana. Loka–joulukuussa 1941 Kozelsk oli saksalaisten miehittämä ja tuhoutui pahoin.


title: Kozelsk

text: Nykyisin kaupungissa toimii kuorma-autoja ja erikoisajoneuvoja valmistava konepaja, lasitehdas, tiilitehdas, meijeri ym. Kaupungin lähelle on sijoitettu Venäjän armeijan ohjusdivisioona.


title: Kozelsk

text: Kaupungissa on rautatieasema ja siellä risteytyvät Smolenskiin, Gorbatšovoon ja Tulaan johtavat rautatiet.


title: Kozelsk

text: Nähtävyyksiä ovat vanhan maalinnoituksen jäänteet, 1620-luvulla rakennettu Kristuksen taivaaseen astumisen kirkko, Nikolauksen kirkko (1740), Marian ilmestyksen kirkko (1810), 1700–1800-lukujen kauppiastalot ym. Kaupungin lähellä sijaitsee 1400-luvulla perustettu Optinan luostari (Optina pustyn), joka 1800-luvulla oli yksi Venäjän hengellisen elämän keskuksista.


title: Kirill

text: Kirill (, s. 20. marraskuuta 1946 Leningrad) on Moskovan ja koko Venäjän patriarkka, Venäjän ortodoksisen kirkon johtaja, vuoden 2009 helmikuun alusta. Hänen maallinen nimensä on Vladimir Mihailovitš Gundjajev (). Etniseltä taustaltaan hän kuuluu suomalais-ugrilaiseen kansaan, ersäläisiin.


title: Kirill

text: Kirill valittiin Moskovan ja koko Venäjän 16. patriarkaksi selvällä äänten enemmistöllä. Häntä vastustivat kirkon vanhoilliset piirit, jotka eivät pidä siitä, että Kirill on pyrkinyt saamaan hyvät suhteet myös Vatikaaniin.


title: Kirill

text: Ennen patriarkaksi valintaansa Kirill toimi Viipurin piispana vuosina 1976–84, arvonimenään piispa vuosina 1977–84 ja sen jälkeen arkkipiispa. Tämän jälkeen hän toimi Smolenskin ja Kaliningradin piispana 1984–2009. Jälkimmäissä virassa hänen arvonimenään oli aluksi arkkipiispa (1984–91) ja sitten metropoliitta (1991–2009). Viipurin piispana ollessaan hän oli myös Suomessa toimivien Moskovan patriarkaatin alaisten seurakuntien johtaja (vuodesta 1978). Pitkään kylmillään ollut Viipurin Kristuksen kirkastumisen katedraali kunnostettiin ja vihittiin uudelleen hänen tullessaan piispaksi, alkuvuodesta 1976.


title: Kirill

text: Ennen piispallista uraansa Kirill toimi Leningradin hengellisen akatemian rehtorina. Pyhän Synodin jäsen hän on ollut vuodesta 1989.


title: Kirill

text: Kirillin mielestä feminismi on erittäin vaarallista ja voi tuhota Venäjän. Kirillin mukaan feminismi tarjoaa naisille illuusion vapaudesta, eräänlaisen pseudo-vapauden, jossa naiset toimivat avioliiton ja perheen ulkopuolella – kun taas naisten pitäisi keskittyä perheisiinsä ja lapsiinsa. Kirillin mukaan jos naisen tärkeä rooli hävitetään, sen mukana tuhotuu kaikki muu, kuten perhe, ja sen mukana kotimaa. Kirillin mukaan ei ole sattumaa, että suurin osa feministijohtajista on naimattomia.


title: Valokaapelitutka

text: Valokaapelitutka eli OTDR ("Optical Time Domain Reflectometer") mittaa tiedonsiirtoon käytettävän valokaapelin ominaisuuksia. Laite lähettää valopulssin kaapeliin ja mittaa miten valopulssi on muuttunut siirron aikana. Pulssi vaimenee valokaapelissa ja osa tehosta myös siroaa takaisin kaapelin alkupäähän. Tutkalla voidaan saada selville seuraavia ominaisuuksia: Kaapelin vaimennus, vaimennuksen jakautuminen pitkin kaapelia, jatkoksien vaimennukset ja etäisyydet, kaapelin pituus ja mahdolliset kaapelin katkoksien sijainnit.


title: Gus-Hrustalnyi

text: Gus-Hrustalnyi () on kaupunki Vladimirin alueella Venäjällä. Se sijaitsee Meštšoran alangolla Okaan laskevan Gus-joen rannalla 63 kilometriä Vladimirista etelään. Kaupunki on Gus-Hrustalnyin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Sen kautta kulkee Vladimirin ja Rjazanin välinen rautatie (Gus-Hrustalnyin asema). Asukkaita on noin 60 000 henkeä (vuonna 2010).


title: Gus-Hrustalnyi

text: Paikkakunta mainitaan ensimmäisen kerran 1600-luvulla. Vuonna 1756 sinne perustettiin kuuluisa kristallitehdas (ven. "hrustal" ’kristalli’). 1800-luvun puolivälissä syntyi tekstiiliteollisuutta. Vuonna 1931 tehdastaajamasta tuli kaupunki.


title: Gus-Hrustalnyi

text: Nykyään Gus-Hrustalnyissa on kristalli-, lasi- ja lasikuituteollisuutta. Huomattavin nähtävyys on arkkitehti Léon Benois’n suunnitelma marttyyri Georgioksen katedraali (1904), jonka tiloissa toimii kristallimuseo.


title: Ystäväni Winn-Dixie

text: Ystäväni Winn-Dixie on vuonna 2005 ensi-iltansa saanut, Kate DiCamillon romaaniin "Because of Winn-Dixie" perustuva lastenelokuva. Elokuvassa Winn-Dixien roolia esittivät kaksi picardienpaimenkoiraa.


title: Ystäväni Winn-Dixie

text:
Elokuva alkaa, kun pieni tyttö nimeltä Opal (AnnaSophia Robb) muuttaa pastori-isänsä (Jeff Daniels) kanssa pieneen Naomin kaupunkiin Floridaan.
Opalin mennessä kaupungissa olevaan Winn-Dixie-ketjun supermarketiin hän tapaa siellä pörröisen koiran. Opal ei löydä koiran omistajaa, joten hän päättää pitää sen. Hän antaa koiralle nimeksi Winn-Dixie sen löytöpaikan mukaan. Tyttö ja koira ystävystyvät, ja Opal saa siitä hyvän leikkikaverin. Koiran kanssa hän ystävystyy muidenkin kummallisten kaupunkilaisten kanssa. Kun eräänä salamoivana yönä Opal herää siihen, että Winn-Dixie juoksee ympäri taloa, hän saa tietää koiran potevan ukkoskammoa. Kun Opal ja hänen ystävänsä Gloria (Cicely Tyson) päättäävät järjestää puutarhakutsut puhkeaa ukonilma. Winn-Dixie juoksee kauhuissaan pois. Opal etsii koiraa herkeämättä, mutta ei löydä sitä. Kun Opal on jo heittänyt toivonsa Winn-Dixie palaa kotiin ja sille järjestetään juhlat.


title: Gusinoozjorsk

text: Gusinoozjorsk (, ) on kaupunki Burjatian tasavallassa Venäjällä. Se sijaitsee Baikalin kaakkoispuolella Gusinoje-järven rannalla 110 kilometriä Ulan-Udesta lounaaseen. Kaupunki on Selengan piirin keskus. Asukkaita on 24 100 henkeä (vuonna 2008).


title: Gusinoozjorsk

text: Vuonna 1939 paikallisen ruskohiiliesiintymän yhteyteen perustettiin Šahtyn kaivosyhdyskunta. Vuonna 1953 siitä tuli Gusinoozjorskin kaupunki. Hiilentuotanto lopetettiin 1990-luvulla ja monet kaupungin yrityksistä suljettiin. Nykyään tärkein tuotantolaitos on Gusinoozjorskin sähkövoimala.


title: Gusinoozjorsk

text: Gusinoje-järven kaakkoisrannalla sijaitsee vuonna 1741 perustettu buddhalaisluostari.


title: Gusev

text: Gusev () on kaupunki Kaliningradin alueella Venäjällä. Se sijaitsee Pissajoen rannalla 115 kilometriä Kaliningradista itään. Kaupunki on Gusevin piirin keskus. Sen kautta kulkee Kaliningradin ja Vilnan välinen rautatie (Gusevin asema). Asukkaita on 28 000 henkeä (vuonna 2008).


title: Gusev

text: Paikkakunta on syntynyt 1200-luvulla. Vuonna 1724 siitä tuli kaupunki, joka vuoteen 1945 saakka kuului Saksan Itä-Preussiin nimellä Gumbinnen. Vuonna 1946 se nimettiin uudelleen seudun taisteluissa menehtyneen kapteeni Sergei Gusevin mukaan. Nykyään kaupungissa on laite- ja elintarviketeollisuutta.


title: Silta salaiseen maahan (elokuva)

text: Silta salaiseen maahan ("Bridge to Terabithia") on Katherine Patersonin romaaniin perustuva lastenelokuva. Pääosissa ovat AnnaSophia Robb ja Josh Hutcherson. Elokuva kertoo kahdesta lapsesta, jotka luovat oman mielikuvitusmaailman, josta he saavat voimaa nousta koulukiusaajia vastaan.


title: Silta salaiseen maahan (elokuva)

text: Jess on 10-vuotias poika, joka pitää juoksemisesta ja piirtämisestä. Hänen perheensä on kuitenkin köyhä. Jessin kouluun tulee uusi tyttö nimeltä Leslie, ja heistä tulee hyvät ystävykset. Lapset luovat oman mielikuvitusmaan nimeltä Terabithia, jonne he pääsevät heilauttamalla itsensä köydellä joen yli. Terabithiassa he joutuvat monenlaisiin seikkailuihin ja vaaroihin, jotka symboloivat heidän oikeassa elämässä kohtaamiaan haasteita. Eräänä päivänä Jessin opettaja pyytää Jessiä mukaansa museoon. Jess unohtaa sopineensa menevänsä Leslien kanssa Terabithiaan. Kun Jess palaa museosta hänen vanhempansa kertovat Leslien pudonneen jokeen ja kuolleen köyden katkettua. Jess selviää hiljalleen Leslien kuolemasta ja päättää rakentaa sillan joen yli. Siltaa pitkin Jess vie siskonsa Terabithiaan ja jakaa näin mielikuvitusmaailmansa tämän kanssa.


title: Pissa (joki)

text: Pissa () on joki Kaliningradin alueen itäosassa Venäjällä. Se saa alkunsa Venäjän ja Liettuan rajalla sijaitsevasta Vištytisjärvestä, virtaa Gusevin kaupungin läpi ja laskee Tšernjahovskin lähellä Angrapajokeen. Pissassa on kaksi sähkövoimalaa: Gusevissa ja Priozjornojen kylässä.


title: Saksan energiapolitiikka

text: Saksan energiapolitiikka on 1990-luvulta asti suosinut uusiutuvaa energiaa. Saksa lisäsi vuosina 1999-2002 energiaveroa ja vähensi työn verotusta. Sen ansiosta syntyi 250 000 uutta työpaikkaa vuoteen 2003 mennessä ja maan ilmastopäästöt laskivat.


title: Saksan energiapolitiikka

text: Germanwatchin mukaan vuonna 2008 Saksan osuus maailman hiilidioksidipäästöistä oli 2,9 % (6. sija), % energiankulutuksesta 3,0 % ja väestöstä 1,3 %.


title: Saksan energiapolitiikka

text: IEA:n mukaan vuonna 2007 Saksa oli "6. suurin öljyntuojamaa": 106 Mt (5 %), 3. maakaasuntuojamaa (79 mrd. kuutiota =10 %), "5. kivihiilen tuojamaa" (46Mt =6 %). Saksalla on "7. sija öljyjalosteiden tuonnissa" (118 Mt (3,1 % maailman tuonnista) vuonna 2007.


title: Saksan energiapolitiikka

text: Bundesverband Erneuerbare Energie mukaan vuonna 2020 sähköstä voidaan tuottaa Saksassa 47 % uusiutuvalla energialla (278 TWh). Asiantuntijoiden mukaan verkkovarmuus kyetään varmistamaan. Arviossa vuoden 2020 sähkötarve vastaa 2003 kulutusta. Ennusteen mukaan lisäkaasun tuonti Saksaan ei ole tarpeen. Päinvastoin vuoteen 2020 mennessä kaasunkulutus vähenee -12 %, ruskohiilen –37 %, kivihiilen -21 % ja ydinvoiman -97 % vuoteen 2007 verrattuna. Uusia fossiilisen energian laitoksia ei tarvita sähköntuotantoon. Ennusteen mukaan uusiutuvan energian työpaikat lisääntyvät 250 000:stä vähintään 500 000 vuoteen 2020 mennessä. Hiilidioksidipäästöjen vähenemisestä saadaan 6,3 Mrd. € säästöt. Energiatuonnin supistuminen säästää 22,6 Mrd. € vuodessa.


title: Saksan energiapolitiikka

text: Saksa sääti syöttötariffin tuulivoimalle vuonna 1991. Vuonna 2000 säädetty uusiutuvan energian laki "Erneuerbare-Energien-Gesetz" (EEG) takasi uusiutuvan energian sähköverkkoyhteydet. Tuottaja saa vakiokorvauksen sähköstään vaihdellen energialajeittain. Tuulivoiman tariffi oli 1. tammikuuta 2008 alkaen 5,07 senttiä 20 vuoden ajan ja merituulivoiman 8,92 (alkutariffi)-6,07 senttiä 20 vuoden ajan. Rakennusmääräyksissä tuulivoimalla on etusija rajoituksin. Eri alueilta muodostuvat kustannukset tasataan saksalaisten verkkoyhtiöiden kesken. Saksassa laki kattaa vesi-, tuuli-, aurinko-, biomassa- ja geotermisen energian ja kaatopaikka- ja vedenpuhditamokaasun. Lakia on täydennetty 2004 ja 2008.


title: Saksan energiapolitiikka

text: Energiansäästölaki velvoittaa 30 % energiansäästöön uusissa rakennuksissa ja laajemmissa korjauksissa aiempaan verrattuna vuodesta 2009. Ilmastopoliittinen päätös 18. kesäkuuta 2008.


title: Saksan energiapolitiikka

text: EU-komissio syytti saksalaista E.ON:ia määräävän markkina-aseman väärinkäytöstä vuonna 2008. Yhtiötä uhkasi useiden miljardien eurojen suuruiset rangaistukset, kun komissio suunnitteli kartellioikeudenkäyntiä helmikuussa 2008. E.ON ilmoitti 28. helmikuuta 2008 olevansa valmis luopumaan sähköverkon pääosasta Saksassa. Siten se oli taipumassa EU-komission vaatimukseen, jonka mukaan sähköntuottajat eivät saa omistaa jakeluverkkoja. Komissio haluaa näin lisätä kilpailua ja rajoittaa sähkön hinnan nousua. RWE ja EnBW eivät ole ilmoittaneet sähköverkkonsa myynnistä, mutta Vattenfall ilmoitti harkitsevansa sitä.


title: Saksan energiapolitiikka

text: Saksassa yksi RWE:n ja yksi Vattenfallin ydinvoimala otetaan pois verkosta vuosina 2009-2010. Saksan oikeus ei antanut niille jatkoaikaa hakemuksesta. Saksa päätti luopua ydinvoimasta asteittain vuonna 2002 vuoteen 2032 mennessä.


title: Saksan energiapolitiikka

text: Saksassa Siemens on ainoa ydinvoimayritys. Ydinvoima vastaa 3 % sen liikevaihdosta.


title: Saksan energiapolitiikka

text: Saksan ympäristöministeri Sigmar Gabriel vaati 3/2006 EU:lta selvää uusiutuvan energian tavoitetta. Gabriel muistutti, että EU:n 25 jäsenmaasta 17 ei tuota atomienergiaa tai on päättänyt luopua siitä. Gabriel vaati EU:n ydinenergiavarojen suuntaamista uusiutuviin energiamuotoihin.


title: Gurjevsk (Kemerovon alue)

text: Gurjevsk () on kaupunki Kemerovon alueella Venäjällä. Se sijaitsee Salairin laakion reunalla 195 kilometriä Kemerovosta kaakkoon. Kaupunki on Gurjevskin piirin keskus. Siellä on Jurgan ja Artyštan väliseltä rautatieltä Belovossa haarautuvan sivuradan pääteasema. Asukkaita on 25 800 henkeä (vuonna 2008).


title: Gurjevsk (Kemerovon alue)

text: Gurjevsk on saanut alkunsa vuonna 1815 perustusta hopeasulattamosta, joka vuonna 1820 muutettiin rautatehtaaksi. Vuonna 1938 tehtaan asuintaajamasta tuli kaupunki. Nykyään siellä on lähinnä metalliteollisuutta.


title: Gurjevsk (Kaliningradin alue)

text: Gurjevsk () on kaupunki ja Gurjevskin piirin hallintokeskus Kaliningradin alueella Venäjällä. Se sijaitsee Kaliningradin ja Sovetskin välisen rautatien varrella (Gurjevsk-Novyin asema) 7 kilometriä Kaliningradista koilliseen. Vuoden 2010 väestänlaskennan mukaan kaupungissa asui 12 431 ja koko Gurjevskin piirissä 52 988 henkeä.


title: Gurjevsk (Kaliningradin alue)

text: Kaupunki on perustettu vuonna 1262. Vuoteen 1945 saakka se kuului Saksan Itä-Preussiin nimellä Neuhausen. Vuonna 1946 kaupunki nimettiin uudelleen Pillaun taisteluissa menehtyneen kenraalimajuri Stepan Gurjevin mukaan. Paikkakunnalla toimii suurkanala.


title: Gurjevsk (Kaliningradin alue)

text: Gurjevskin piirin pohjoisosissa olevan Hrabrovon maalaiskunnassa (Храбровское сельское поселение) sijaitsee Kaliningradin aluetta palveleva Kaliningrad-Hrabrovon lentoasema.


title: GM Aurigae

text:
GM Aurigae on nuori auringonkaltainen tähti, jolla on ympärillään kaasusta ja pölystä koostuva kiekko.
GM Aurigaen näennäinen kirkkaus on 12,30 vaihdellen, eikä se siten näy paljain silmin. Tämä tähti on 457 valovuoden päässä, ja sen spektriluokka on K5Ve GM Aurigaen massaksi on arvioitu 1,05 Auringon massaa.
GM Aurigae on niin sanottu T Tauri -tähti, jollainen Aurinko oli ennen asettumistaan vakaaseen tilaan. Sen ikä on noin 1-10 miljoonaa vuotta. Kaasusta ja pölystä koostuvan kiekon läpimitta on 300 AU, ja sen massa on 0,05 Auringon massaa.


title: GM Aurigae

text: Kiekon aukko on 4 AU:n sisäpuolella, mikä viittaa siellä olevaan/oleviin tiivistyneeseen planeettaan/planeettoihin. Tämä löytö viittaa omalta osaltaan siihen, että Jupiterin tyyppiset jättiläisplaneetat syntyvät tähtien ympärille nopeasti.


title: GM Aurigae

text: Planeetan GM Aurigae b massaksi on ennusteitu 1,7 Jupiterin massaa, etäisyydeksi 2,5 Au ja kiertoajaksi 4 vuotta. Silloin planeetta kiertäisi asteroidivyöhykettä vastaavalla etäisyydellä keskustähdestään


title: Gurjevsk

text: Gurjevsk-nimisiä paikkakuntia on Venäjällä useita:


title: Harmattan

text: Harmattan on Länsi-Afrikassa esiintyvän pasaatituulen nimitys. Kuiva ja viileä Harmattan-tuuli puhaltaa marraskuun lopulta maaliskuun puolen välin tienoille Saharan eteläosista Guineanlahdelle. Harmattan kuljettaa mukanaan hienoja hiekanjyväsiä (0,5–10 μm), jotka saattavat kulkeutua aina Pohjois-Amerikkaan saakka. Kuljettamansa hiekan vuoksi Harmattan saattaa rajoittaa näkyvyyttä ja näin haitata muun muassa lentoliikennettä.


title: Gulkevitši

text: Gulkevitši () on kaupunki Krasnodarin aluepiirissä Venäjällä. Se sijaitsee Kaukasusvuoriston juurella 150 kilometriä Krasnodarista koilliseen. Kaupunki on Gulkevitšin piirin keskus. Sen kautta kulkee Donin Rostovin ja Armavirin välinen rautatie. Asukkaita on 34 600 henkeä (vuonna 2013).


title: Gulkevitši

text: Gulkevitšin kylä on syntynyt vuonna 1875. Kaupunginoikeudet se sai vuonna 1961. Nykyään se on maatalousalueen keskus, jossa on elintarviketeollisuutta ja teräsbetonirakennetehdas.


title: Gukovo

text: Gukovo () on kaivoskaupunki Rostovin alueella Venäjällä. Se sijaitsee Donetsin hiililaakion (Donbass) itäosassa, aivan Ukrainan Luhanskin alueen rajan tuntumassa, 160 kilometriä Donin Rostovista pohjoiseen. Kaupungin kautta kulkee Kamensk-Šahtinskin Lihajan ja Ukrainan Luhanskin alueen rajan välinen Venäjän rautateiden pääratayhteys. Gukovosta johtaa toinen ratayhteys itään Zverevon risteyspaikalle. Siellä se kohtaa Lihajasta etelään Donin Rostoviin johtavan pääradan. Gukovosta on myös maantieyhteys Ukrainan Sverdlovskia kohti. Asukkaita on 67 278 (2010).


title: Gukovo

text: Kasakkapäällikkö Gukovin vuonna 1802 perustaman asutuksen paikalle syntyi 1800-luvun lopussa Gukovskin kaivosyhdyskunta. Kaupunginoikeudet se sai vuonna 1955. Gukovo on yksi Rostovin alueen kivihiilen tuotannon keskuksista.


title: Gukovo

text: Osana Itä-Ukrainan kriisiä venäläismieliset kapinalliset suorittivat rajaloukkaukset Ukrainan itärajalla, ja kuljettivat sotatarvikkeita ja aseistettuja taistelijoita rajan yli. Yksi näistä, rajaloukkausten vuoksi Ukrainan sulkemista rajanylityspaikoista oli Venäjän Gukovon – Ukrainan Tšervonopartyzanskin raja-asemapari.


title: Morava

text: Morava () on joki Keski-Euroopassa. Se on antanut Määrille sen latinankielisen nimen "Moravia". Morava-joen lähteet ovat Määrin luoteisnurkassa Králický Sněžník -vuorella 1 380 metrin korkeudessa lähellä Tšekin ja Puolan välistä rajaa. Sieltä se virtaa kohti etelää ja yhtyy lopulta Tonavaan 354 kilometrin päässä lähteiltään.


title: Morava

text: Joen alajuoksu muodostaa rajan Tšekin ja Slovakian välillä, ja vielä myöhemmin Itävallan ja Slovakian välillä. Joen varrella on kaksi merkittävää kaupunkia: Slovakian pääkaupunki Bratislava sekä Olomouc Tšekin puolella.


title: Gubkin

text: Gubkin () on kaupunki ja kaupunkipiiri Belgorodin alueella Venäjällä. Se sijaitsee Keski-Venäjän ylängön eteläosassa Oskolets-joen varrella 138 kilometriä Belgorodista koilliseen. Kaupunki ei kuulu Gubkinin piiriin, mutta on sen hallinnollinen keskus. Sen kautta kulkee Staryi Oskolin ja Sarajevkan välinen rautatie (Gubkinin asema) sekä Belgorodin ja Voronežin välinen maantie. Asukkaita on 88 000 henkeä (vuonna 2010).


title: Gubkin

text: Paikkakunta on syntynyt 1930-luvulla Kurskin magneettisen poikkeaman rautamalmiesiintymien hyödyntämisen yhteydessä. Louhoksen yhteyteen syntyneestä asutuksesta tuli vuonna 1939 taajama, joka nimettiin esiintymiä tutkineen geologian akateemikon Ivan Gubkinin mukaan. Kaupunginoikeudet se sai vuonna 1955. Kaupungin talous perustuu rautamalmin louhintaan ja rikastukseen.


title: Tehtävä – Pelastakaa kesäloma

text: Tehtävä – Pelastakaa kesäloma () on "Disneyn Välitunti" -animaatiosarjaan pohjautuva animaatioelokuva, jonka tuotti Walt Disney Pictures. Se sai ensi-iltansa vuonna 2001.


title: H.263

text: H.263 on videokoodekki, jonka ITU-T kehitti vuosina 1995-96. Sen alkuperäinen käyttötarkoitus oli toimia pienen bittivirran videokonferenssien pakkausmenetelmänä. H.263 on osa H.26X -standardiperhettä. H.263 on parannettu versio aiemmasta H.261-standarista ja H.264/AVC:n edeltäjä.


title: H.263

text: Alkujaan koodekki suunniteltiin käytettäväksi piirikytkentäisissä videokonferensseissa ja kuvapuheluissa (H.324-järjestelmät), mutta se otettiin käyttöön myös IP-pohjaisissa (H.323), ISDN-pohjaisissa (H.320), RTSP (streamaus) ja SIP-videokonferenssijärjestelmissä.


title: H.263

text: Koodekin voi purkaa libavcodec-kirjastolla, joka on ilmaisen LGPL-lisenssin alainen. Libavcodec on osa ffmpeg:iä, jota käyttävät mm. ffdshow, VLC media player ja MPlayer.


title: H.263

text: H.263 on saanut uutta suosiota eri videopalveluiden ja mobiililaitteiden koodekkina, sillä se ei vaadi järjestelmältä yhtä paljon tehoa kuin AVC. Koodekki on käytössä mm. Flash-videoissa, joita käyttävät Googlen YouTube ja sen mobiiliversio, Google Video ja MySpace. Myös RealVideon koodekki perustui H.263:een aina versioon 7 asti.


title: Grjazovets

text: Grjazovets () on kaupunki Vologdan alueella Venäjällä. Se sijaitsee Ržavka-joen rannalla 47 kilometriä Vologdasta etelään. Kaupunki on Grjazovetsin piirin keskus. Sen kautta kulkee Moskovan ja Arkangelin välinen M8-valtatie sekä Moskovan ja Vologdan välinen rautatie (Grjazovetsin asema). Asukkaita on 15 500 henkeä (vuonna 2008).


title: Grjazovets

text: Paikalla sijainnut kylä mainitaan ensimmäisen kerran vuonna 1538. Vuonna 1780 siitä tuli kaupunki ja ympäröivän kihlakunnan keskus. Vuonna 1872 rakennettiin sen kautta kulkeva rautatie. 1800–1900-lukujen vaihteessa Grjazovets oli huomattava pellavan ja voin tuotannon keskus, joka oli tunnettu myös pitsinnypläyksestä. Nykyään kaupungissa on lähinnä elintarvike- ja rakennustarviketeollisuutta.


title: Westwood One

text:
Westwood One on yhdysvaltalainen radioverkko. Se on maansa suurin radioverkko ja yksi suurimmista ohjelmasisällön tuottajista ja jakelijoista. Westwood Onen perusti Norman J. Pattiz vuonna 1974 ja sen kotipaikka on New York.
Westwood One hankki omistukseensa Mutual Broadcasting Systemin vuonna 1985 ja kahta vuotta myöhemmin NBC Radio Networkin.


title: Westwood One

text: Nykyään Westwood One toimittaa ohjelmistoa yli 5 000:lle radio- ja televisioasemalle.


title: Grjazi

text: Grjazi () on kaupunki Lipetskin alueella Venäjällä. Se sijaitsee Donin vesistöön kuuluvan Matyra-joen varrella 30 kilometriä Lipetskistä kaakkoon. Kaupunki on Grjazin piirin keskus. Siellä risteävät Moskovaan, Orjoliin, Voronežiin ja Volgogradiin johtavat rautatiet. Asukkaita on 46 500 henkeä (vuonna 2008).


title: Grjazi

text: Paikkakunta on saanut alkunsa 1800-luvun lopulla syntyneestä rautatieaseman asutuksesta. Vuonna 1938 siitä tuli kaupunki. Nykyään Grjazissa on lähinnä koneenrakennus- ja elintarviketeollisuutta.


title: Gremjatšinsk

text: Gremjatšinsk () on kaupunki Permin aluepiirissä Venäjällä. Se sijaitsee Uralin länsirinteellä 174 kilometriä Permistä koilliseen. Kaupunki on Gremjatšinskin piirin keskus. Viiden kilometrin päässä sijaitsee Tšusovoin ja Solikamskin välisen rautatien Baskajan asema. Asukkaita on 11 400 henkeä (vuonna 2008).


title: Gremjatšinsk

text: Paikkakunta on syntynyt Kizelin kivihiiliesiintymän hyödyntämisen yhteydessä vuonna 1942. Vuonna 1949 siitä tuli kaupunki. Tuolloin huomattavan osan asukkaista muodostivat pakkotyövangit, karkotetut sekä saksalaiset sotavangit. 1960-luvulla hiilen louhinta kävi kannattamattomaksi ja viimeiset kaivokset suljettiin 1990-luvulla. Nykyään kaupungissa on puunjalostusteollisuutta, kaasukompressoriasema ja autotarviketehdas.


title: Maedi-visna-virus

text: Maedi-visna-virus eli lampaan lentivirus (lyh. MVV) on retroviruksiin kuuluva lampailla esiintyvä virus, joka infektoi makrofagi-linjan soluja. Maedi-visna-viruksen genomi muodostuu positiivisäikeisestä yksijuosteisesta RNA-molekyylistä, kuten muillakin lentiviruksilla. Maedi-visna-virus voi tarttua eläimestä toiseen pisaratartuntana, mutta se voi siirtyä myös joko vapaina viruksina tai infektoituneiden solujen mukana maidon tai ternimaidon kautta toiseen eläimeen.


title: Maedi-visna-virus

text: Maedi-visna on lampaiden virustauti, josta on kaksi muotoa. Maedi on hitaasti etenevä keuhkotulehdus, joka aiheuttaa keuhkokudoksen kovettumista ja hengitysvaikeuksia. Visna on keskushermostoon, lähinnä isoihin aivoihin kohdistuva tautimuoto. Kumpikin sana on islantia, ja ensimmäinen tarkoittaa keuhkojen kovettumista, jälkimmäinen rypistymistä, jolla viitataan aivokalvojen kovettumiseen. Vaikka nimet ovat islantia, tauti ei ole alun perin lähtöisin Islannista, vaan islantilaisten lampaiden tartunta tuli Etelä-Afrikasta tuotujen karakull-lampaiden mukana 1920-luvulla. Englanniksi taudista käytetään myös nimeä "Ovine progressive pneumonia". Tautiin ei ole hoitoa, vaan sairastuneet katraat hävitetään. Vastustustoimet vaihtelevat eri maissa tartuntatilanteen mukaan, mutta ainakin EU-maissa pyritään hävittämään tartunta.


title: Maedi-visna-virus

text: Tauti etenee hitaasti ja oireita havaitaan vasta yleensä yli 2-3-vuotiailla eläimillä. Tautia ei ole Suomessa, mutta se aiheuttaa rajoituksia lampaiden maahantuonnille.


title: Bratislavan linna

text: Bratislavan linna on neliskulmainen, neljän kulmatornin kehystämä vanha linna Slovakian pääkaupungissa Bratislavassa. Se sijaitsee kukkulalla 150 metrin korkeudella merenpinnasta. Linnakukkula on ollut asuttuna kivi- ja pronssikausien vaihteesta saakka. Paikalla oli kelttiläisen kaupungin akropolis, se oli Rooman Limes-rajajärjestelmän osa, suuri slaavilainen linnoitus ja Suur-Määrin poliittinen, sotilaallinen ja taloudellinen keskus. Kivinen linna paikalle rakennettiin vasta 900-luvulla, kun alue oli osa Unkarin kuningaskuntaa. Linna muunnettiin goottilaiseksi anti-hussilaiseksi linnoitukseksi Sigismund Luxemburgilaisen hallinnassa vuonna 1430, siitä tuli renessanssilinna vuonna 1562 ja se rakennettiin uudelleen vuonna 1649 barokkityyliin. Kuningatar Maria Teresian aikana linnasta tuli loistokas kuninkaanlinna. Vuonna 1811 se kuitenkin tuhoutui tulipalossa lähes kokonaan ja jälleenrakennettiin vasta vuosina 1956-1968.


title: Bratislavan linna

text: Rakennus on Bratislavan suosituimpia nähtävyyksiä, ja sieltä on hyvät näkoalat sekä Bratislavaan että rajan yli Itävaltaan ja hyvällä säällä Unkariin asti. Linnassa toimii Slovakian kansallismuseo.


title: Gorjatši Kljutš

text: Gorjatši Kljutš () on kylpyläkaupunki Krasnodarin aluepiirissä Venäjällä. Se sijaitsee Kaukasusvuorten juurella Kubaniin laskevan Psekups-joen rannalla 65 kilometriä Krasnodarista etelään. Viiden kilometrin päässä kaupungista sijaitsee Krasnodarin ja Sotšin välisen rautatien Gorjatši Kljutšin asema. Asukkaita on kaupungissa 32 400 henkeä ja koko kaupunkipiirissä 59 300 (vuonna 2013).


title: Gorjatši Kljutš

text: Seudulla asuneet adygeit pakenivat Kaukasian sodan aikana Turkkiin. Vuonna 1864 perustettiin Gorjatši Kljutšin kylpyläpaikkakunta. Kaupunginoikeudet se sai vuonna 1965. Paikallisten kivennäislähteiden vettä käytetään mm. tuki- ja liikuntaelinten, ääreishermoston sekä ruoansulatuselimistön sairauksien hoitoon. Kaupunki on suosittu matkailukohde.


title: Veikko Kansikas

text: Veikko Kansikas (24. marraskuuta 1923 Kuusankoski – 6. syyskuuta 1991 Helsinki) oli suomalainen SKDL:ää ja SKP:tä edustanut poliitikko. Kansikas toimi kansanedustajana Kymen läänin vaalipiiristä vuosina 1959–1962 ja hän vaikutti Kuusankosken kunnallispolitiikassa.


title: Veikko Kansikas

text: Kansikas työskenteli 1940- ja 1950-luvuilla putkiasentajana. Vuonna 1947 työmies kävi Sirola-opiston ja hän alkoi saada luottamustehtäviä kansandemokraattisissa järjestöissä. Kansikas toimi valistussihteerinä 1947–1949 ja SKP:n Kouvolan alueen sihteerinä 1950–1952. Kansikas oli tuohon aikaan tunnettu kärkevistä lausunnoistaan, ja esimerkiksi vuonna 1949 SDP:n tiedustelu väitti hänen yllyttäneen kommunisteja aseiden hankintaan. Tutkija Kimmo Rentola on kuitenkin arvellut tietoja vahvasti paisutelluiksi. 1960-luvulla Kansikas lukeutui SKP:n enemmistöläisiin ja oppositio piti häntä oikeistorevisionistina.


title: Veikko Kansikas

text: Huhtikuussa 1959 Kansikas nousi kansanedustajaksi Toivo Kujalan kuoltua yllättäen. Eduskunnassa hän kuului laki-, puolustus- ja talousvaliokuntaan. Edustajana Kansikas joutui pian SKP:n puoluejohdon epäsuosioon. Ville Pessin mielestä uusi asema oli noussut miehelle päähän. Kansikas oli ehdolla eduskuntavaaleissa 1962, mutta hänet sivuutettiin mainonnassa ja tilalle nousi puoluejohdon voimakkaasti tukema Taisto Sinisalo. Kaksikko kamppaili paikasta myös vaaleissa 1966, jolloin Kansikas sai 3 578 ääntä – noin puolet vähemmän kuin Sinisalo.


title: Veikko Kansikas

text: Pudottuaan eduskunnasta Kansikas siirtyi ammattiyhdistysliikkeen palvelukseen. Hän oli ensin Rakennusliiton ja myöhemmin SAK:n työsuojelusihteeri. Vuodesta 1974 alkaen Kansikas työskenteli Vakuutusalan kuntouttamiskeskuksen työmarkkinakonsulttina.


title: Veikko Kansikas

text: Kansikas valittiin SKDL:n valitsijamieheksi presidentinvaaleissa 1950 ja 1962.


title: Gorodištše

text: Gorodištše () on kaupunki Penzan alueella Venäjällä. Se sijaitsee Suran sivujoen Julovkan varrella 48 kilometriä Penzasta itään. Kaupunki on Gorodištšen piirin keskus. Asukkaita on 8 200 henkeä (vuonna 2005).


title: Gorodištše

text: 1000–1200-luvuilla nykyisen kaupungin paikalla sijaitsi Julovin muinaislinna, jonka oli rakentanut Volgan keskijuoksun varrella asunut burtassien kansanheimo. Eräiden tutkijoiden mukaan täällä oli Volgan Bolgariaan kuuluneen burtassien ruhtinaskunnan pääkaupunki. Vuonna 1681 paikalle rakennettiin Venäjän etelärajaa suojannut linnoitus. Vuonna 1780 Gorodištšestä tuli kaupunki ja samannimisen Penzan lääniin kuuluneen kihlakunnan keskus. Nykyään siellä on lähinnä puunjalostus- ja elintarviketeollisuutta.


title: Karoliina Niemelä

text: Karoliina Niemelä (s. 1960) on suomalainen kuvataiteilija. Niemelä valmistui maisteriksi Taideteollisesta korkeakoulusta vuonna 1984. Hän piti ensimmäisen yksityisnäyttelynsä Helsingissä vuonna 1987.


title: Karoliina Niemelä

text:
Niemelän teoksia löytyy muun muassa Oulun taidemuseon, Raahen kaupungin, Havannan Institute of Art and Designin, Taivalkosken kunnan ja Taideteollisen korkeakoulun kokoelmista.
Oman taiteellisen työnsä ohella Niemelä on opettanut kuvanveistoa ja keramiikkaa eri oppilaitoksissa. Hän on ollut Vihreiden ehdokkaana kunnallisvaaleissa ja hänet valittiin Oulun kulttuurilautakunnan jäseneksi kaudelle 2009-2012.


title: Karoliina Niemelä

text: Niemelä on Suomen Kuvanveistäjäliiton ja Oulun Taiteilijaseura -63 ry:n jäsen.


title: Karoliina Niemelä

text: Hän asuu ja työskentelee Oulun Pikisaaressa.


title: Gorodets

text: Gorodets () on kaupunki Nižni Novgorodin alueella Venäjällä. Se sijaitsee Volgan vasemmalla rannalla 70 kilometriä Nižni Novgorodista luoteeseen. Kaupunki on Gorodetsin piirin keskus. Asukkaita on 30 700 henkeä (vuonna 2010).


title: Gorodets

text: Kaupunki on perustettu 1100-luvun jälkipuoliskolla suojaamaan Rostovin ja Suzdalin ruhtinaskunnan itärajaa Volgan bolgaarien hyökkäyksiltä. Batu-kaanin joukot hävittivät sen vuonna 1238. Vuonna 1263 ruhtinas Aleksanteri Nevalainen kuoli Gorodetsissa paluumatkalla Kultaisesta ordasta Vladimiriin. 1200-luvun loppupuolelta lähtien Gorodets oli itsenäisen ruhtinaskunnan keskus ja huomattava kauppa- ja käsityöläiskaupunki. Edige-kaanin hävitettyä kaupungin vuonna 1408 se jäi rappiolle.


title: Gorodets

text: 1700-luvulta lähtien Gorodets oli huomattava kauppapaikka ja laivanrakennuksen keskus. 1800-luvun lopulla paikkakunnalle syntyi teollisuutta. Nykyään Gorodetsissa on mm. laivanrakennus- ja puunjalostusteollisuutta.


title: Gorodets

text: Nähtävyyksiä ovat muinaista kremliä ja sen esikaupunkia ympäröineiden maavallien jäännökset sekä 1800-luvun ja 1900-luvun alun kiviset ja puiset asuintalot. Volgan rannalla sijaitsevissa kauppahallirakennuksissa järjestettiin aikoinaan markkinoita.


title: Gorodets

text: Seutu on tunnettu kansanomaisista puukäsitöistään. Kaupungissa toimii kotiseutumuseo.


title: Rahantekijä

text: Rahantekijä () on D. J. Caruson ohjaama elokuva vuodelta 2005, jonka pääosissa näyttelevät Matthew McConaughey, Al Pacino ja Rene Russo.


title: Rahantekijä

text: McConaughey näyttelee Brandon Langia, entistä jalkapallotähteä, joka vahingoittuu ottelussa ja joutuu jättämään pelikentän lopullisesti. Hän kuitenkin löytää itsestään todella tarkan kyvyn ennustaa pelien lopputuloksia ja alkaa työskennellä vedonlyöntitoimistossa, jota johtaa Al Pacinon näyttelemä Walter Abrams.


title: Krasnovišersk

text: Krasnovišersk () on kaupunki Permin aluepiirissä Venäjällä. Se sijaitsee Višera-joen rannalla 489 kilometriä Permistä pohjoiseen. Kaupunki on Krasnovišerskin piirin keskus. Asukkaita on 17 400 henkeä (vuonna 2008).


title: Krasnovišersk

text: Kaupungin paikalla sijainneeseen Vižaihan taajamaan rakennettiin vuosina 1894–1897 metallitehdas. Vuodesta 1926 siellä toimi Solovetskin vankileirien osasto ja vuodesta 1929 lähtien erillinen Višeran vankileirihallinto. Vuonna 1930 vankityövoimalla ryhdyttiin rakentamaan sellu- ja paperitehdasta. Vuonna 1942 perustettiin Krasnovišerskin kaupunki.


title: Krasnovišersk

text: Kaupungin tärkein yritys on OAO Višerabumprom, joka valmistaa hienopaperia, sahatavaraa ja kuitulevyjä. Tehtaan lähes puhdistamattomat jätevedet lasketaan Višeraan, jonka alajuoksu on pahasti saastunut. Lähistöllä louhitaan korkealaatuisia timantteja. Kaupungissa toimii vuonna 1980 avattu kotiseutumuseo.


title: Krasnovišersk

text: Vuosina 1929–1933 Višeran leirillä kärsi tuomiotaan kirjailija Varlam Šalamov, joka kuvaa kokemuksiaan romaanissa ”Višera”. Vuonna 2007 Krasnovišerskiin pystytettiin kirjailijalle omistettu muistomerkki.


title: Sigismund Luxemburgilainen

text: Sigismund Luxemburgilainen (1368–1437) oli Unkarin ja Kroatian kuningas viidenkymmenen vuoden ajan, 1387–1437, Böömin kuningas vuodesta 1419 sekä Pyhän saksalais-roomalaisen keisarikunnan hallitsija.


title: Sigismund Luxemburgilainen

text: Sigismund oli keisari Kaarle IV:n nuorempi poika. Hän meni vuonna 1385 naimisiin Unkarin kuningatar Marian kanssa ja nousi Unkarin valtaistuimelle kaksi vuotta myöhemmin. Hänet äänestettiin Pyhän saksalais-roomalaisen keisarikunnan hallitsijaksi edellisen hallitsijan Ruprecht Pfalsilaisen kuoltua 1411, mutta paavi kruunasi hänet keisariksi vasta vuonna 1433. Vanhemman velipuolensa Venceslausin kuoltua 1419 hän peri myös Böömin kuninkuuden.


title: Sigismund Luxemburgilainen

text: Sigismund oli Konstanzin kirkolliskokouksen taustavoimia. Kokous sai läntisen kirkon suuren skisman (vatikaanin paavin ja Avignonin vastapaavin välisen hajaannuksen) loppumaan valitsemalla uudeksi paaviksi Martinus V:n. Välillisesti kokous aiheutti myös hussilaissodat, jotka varjostivat Sigismundin valtakauden loppupuolta.


title: Sigismund Luxemburgilainen

text: Huonoa latinankieltään arvostelleille Sigismund vastasi: "Ego sum rex Romanus et super grammaticam" ('Minä olen roomalaisten kuningas ja kieliopin yläpuolella').


title: Titanoboa

text: Titanoboa cerrejonensis oli noin 60 miljoonaa vuotta sitten elänyt jättiläiskäärme ja samalla Titanoboa-suvun ainut tunnettu laji. Se painoi noin 1 100 kg ja sen pituus oli todennäköisesti ainakin 13 metriä. Käärmeen uskotaan syöneen krokotiileja, suuria kaloja ja makeanveden kilpikonnia.


title: Titanoboa

text: "Titanoboa cerrejonensis" eli Etelä-Amerikan alueella sademetsissä, ja sen uskotaan viettäneen lähes koko elämänsä veden äärellä.


title: Aztra

text: Aztra (tunnetaan myös nimellä Hullu A, oikealta nimeltään Aleksi Vaittinen, s. 4. huhtikuuta 1982) on suomalainen rap-artisti ja -tuottaja.


title: Aztra

text: Aztra on tunnettu Kaucas-nimisen hip hop -yhtyeen jäsenenä, jonka kanssa hän on julkaissut kaksi pitkäsoittoa "Saastaa suusta" (2003) ja "Lopunajanlaulut 2006" (2006). Aztran ensimmäinen sooloalbumi "Outoja päiviä" julkaistiin keväällä 2008 Ähky Recordsin kautta ja toinen albumi "Öis" omakustanteena 1. lokakuuta 2010. Aztran kolmas sooloalbumi "Kadonneen aarteen metsästys" julkaistiin omakustanteena 29. helmikuuta 2012. Albumin kappaleesta "Syssymmäl" julkaistiin musiikkivideo lokakuussa 2011. Aztra ja rap-artisti Eevil Stöö muodostavat MNTTT -nimisen duon, jonka albumi "Menetetyt" julkaistiin Monsp Recordsin kautta 1. elokuuta 2014. Albumi on suurimmaksi osaksi Aztran tuottama, siltä on julkaistu näytekappaleina kappaleet "Zombei" ja "F.A.A.R.A.O.". "Menetetyt" nousi Suomen virallisen albumilistan ykkössijalle.


title: Sakaali (vuoden 1997 elokuva)

text: Sakaali on yhdysvaltalainen, vuonna 1997 ensi-iltansa saanut toiminta- ja jännityselokuva. Elokuvaa on sanottu usein virheellisesti vuoden 1973 samannimisen elokuvan uudelleenfilmatisoinniksi, mutta todellisuudessa yhteistä niissä on vain tarina nimettömästä salamurhaajasta ja tietyt juonen elementit.


title: Sakaali (vuoden 1997 elokuva)

text: Venäläinen mafiapomo palkkaa salamurhaajan, koodinimellä "Sakaali" (Bruce Willis), tappamaan FBI:n johtajan. Pian yhdysvaltalaiset saavat tästä vihiä ja aloittavat johtajan suojelun ja sakaalin etsimisen. FBI:n apulaisjohtaja Carter Preston (Sidney Poitier) haluaa ajojahtiin mukaan vielä jonkun sellaisen, joka tuntee murhaajan metodit. Tällaiseksi henkilöksi osoittautuu vankilassa viruva Declan Mulqeen (Richard Gere), entinen IRA:n palkollinen, joka suostuu sillä ehdolla, että hän saa tehtävän päätyttyä suorittaa vankeutensa jossain paremmassa paikassa.


title: Sakaali (vuoden 1997 elokuva)

text: Elokuvaa kuvattiin myös Suomessa: elokuvan alussa olevan venäläisen yökerhon ulkokuvat on kuvattu Helsingin Kapteeninkadulla. Lisäksi Helsinki-Vantaan lentoasemalla ja Porvoossa kuvatut kohtaukset esittävät juonen kannalta tärkeää osaa. Elokuvassa näytteli myös muun muassa suomalainen näyttelijä Jarmo Mäkinen.


title: Devín

text: Devín on Slovakian pääkaupungin Bratislavan hallinnollinen osa-alue, joka oli aikaisemmin oma itsenäinen kaupunkinsa. Se sijaitsee Tonava- ja Morava-jokien yhtymäkohdassa. Devinissä sijaitsevat Devínin linnan rauniot, joka on merkittävä arkeologinen kohde. Tonavan varressa oleva Karpaattien päässä oleva kukkula on nimeltään Devínin portti, joka laskettiin aikoinaan Unkarin kuningaskunnan läntiseksi portiksi.


title: Devín

text: Devíniin sijainti suurten jokien yhtymäkohdassa on tehnyt siitä aina strategisesti merkittävän paikan, ja Devínin linnankukkula on ollut asutettuna kivikaudelta asti. Sekä kelteillä että roomalaisilla oli siellä jo linnoitus. Napoleonin armeija tuhosi linnan 1809, ja siitä lähtien se on ollut raunioina.


title: Devín

text: Vuonna 1938 Natsi-Saksa otti Devínin kauppalan haltuunsa sen jälkeen, kun se oli liittänyt viereisen Itävallan itseensä Anschlussissa. Tällöin valtakunnan raja kulki Devínin ja Bratislavan välillä.


title: Devín

text: Vaikka Devín on osa pääkaupunkia, se on säilyttänyt pikkukaupunkimaisen luonteensa, ja alue on suosittua virkistysaluetta. Joet tulvivat siellä ajoittain; viimeaikaisista tulvista pahin sattui vuonna 2002.


title: Outoja päiviä

text: Outoja päiviä on Kaucas hip hop -yhtyeestä tutun Aztran (entinen "Hullu A") ensimmäinen sooloalbumi. Albumi julkaistiin 8. huhtikuuta 2008, ja sen julkaisi Ähky Records. Albumi on musiikkityyliltään elektrovaikutteista hip hopia.


title: Amazing Adventures of a Nobody

text: Amazing Adventures of a Nobody on englantilainen tv-sarja, jota esittää Suomessa JIM nimellä Matkalla: 5 euron reissu. Sarjassa Leon Logothetis matkailee ympäri Isoa-Britanniaa viidellä punnalla päivässä. Tähän sisältyvät ruoka, majoitus sekä matkat. Ihmiset saivat ostaa Leonille tavaroita ja hän sai tehdä töitä niiden eteen, mutta hän ei saanut ottaa vastaan rahaa.


title: Amazing Adventures of a Nobody

text: Kierrettyään Ison-Britannian Leon matkusti Yhdysvalloissa viidellä dollarilla päivässä. Hän aloitti Times Squaresta, New Yorkista ja hänen päämääränsä oli Hollywood-kyltti Los Angelesissa. On vahvistettu, että ohjelmasta tehdään eurooppalainen versio, jossa Leon matkustaa Pariisista Moskovaan.


title: One World Without the End

text: One World Without the End on thrash metal -yhtye A.R.G:n vuonna 1991 julkaistu toinen ja toistaiseksi viimeiseksi jäänyt albumi.


title: One World Without the End

text: Edelliseen, pääosin suoraviivaista thrash metalia sisältäneeseen "Entrance"-albumiin verrattuna "One World Without the End" sisältää monipuolisempia sävellyksiä ja lisäksi tuotantoon oli panostettu vahvemmin. Albumin tuottivat Nixu Nikula ja Antti Mommo, joka soittaa myös kosketinsoittimia albumilla.


title: One World Without the End

text: Monipuolisuus näkyy muun muassa pitkässä, melodisempiakin kohtia sisältävässä ”One World Without the End / Descent from the Heaven” -kappaleessa. Lisäksi mukana on cover Neil Youngin ”Hey Hey My My (Into the Black)” -kappaleesta. ”Happy Times” on lyhyt, pianolla soitettu instrumentaali. Koskettimia käytetään myös melodisen kitarakulun omaavassa avaus-introssa ”Last Dawn of Humanity”. Loput kappaleet edustavat perinteisempää thrash- ja speed metalia. Kappale ”Back to Life” julkaistiin 12-tuumaisena maxi-singlenä.


title: One World Without the End

text: Albumin julkaisun aikoihin heavy metal -musiikin ja sen alalajien suosio alkoi laskea alternative- ja grunge-musiikin tultua markkinoille ja tämän myötä myös A.R.G:n levynmyyntiluvut jäivät alhaiseksi ja bändin toiminta loppui parin vuoden kuluessa. Yhtye teki hyvin vastaanotetun paluun vuonna 2011, ja sittemmin Spinefarm julkaisi uudelleen myös sen molemmat albumit remasteroituina CD-painoksina.


title: One World Without the End

text: Sovitukset A.R.G.


title: One World Without the End

text: Bonuskappaleet otettu "Back to Life" -12″-maxi-singleltä.


title: Purppurajuovahuulikala

text:
Purppurajuovahuulikala eli seeprahuulikala ("Pseudocheilinus octotaenia") on sini-punaraitainen koralliriuttojen kala.
Purppurajuovahuulikala kasvaa noin 15 cm pitkäksi. Siitä on kaksi värimuotoa: toinen enemmän oranssi, toinen enemmän ruusunpunainen. Molemmissa on violetinsävyisiä vaakaraitoja.
Purppurajuovahuulikala elää luonnossa Indopasifisella alueella Itä-Afrikasta Havaijille asti. Se elää yleensä luolissa ja rotkoissa, joissa on paljon selkärangattomia. Sitä tavataan ainakin 40 metrin syvyydelle asti.


title: Purppurajuovahuulikala

text: Purppurajuovahuulikala on melko rauhallinen ja piileskelee mielellään koloissa. Se syö lähinnä pieniä uivia äyriäisiä, mutta nyppii myös paikallaan pysyviä selkärangattomia kuten merisiilejä ja nilviäisiä.


title: Loistovilkuttaja

text: Loistovilkuttaja ("Paracheilinus carpenteri") on koralliriuttojen pienikokoinen huulikala.


title: Loistovilkuttaja

text: Loistovilkuttaja kasvaa noin 8 cm pitkäksi. Se on pohjaväriltään oranssinsävyinen, pään ja pyrstön lähellä on punaisia sävyjä. Nuoret yksilöt ovat punaisempia kuin aikuiset. Koiraan selkäevässä on pitkiä ruotoja. Kutuasuisen koiraan värit korostuvat ja esille tulee hohtavanvaaleansinisiä vaakajuovia ja pilkkuja.


title: Loistovilkuttaja

text: Loistovilkuttaja elää luonnossa Tyynenmeren länsiosissa Filippiinien, Taiwanin ja Balin välisellä alueella.


title: Loistovilkuttaja

text:
Vilkuttajien suku on saanut nimensä koiraiden soidinkäyttäytymisestä. Kutuvalmis koiras tekee nopeita syöksyjä pitkin riutan pintaa ja vilkuttelee upeita soidinvärejään.
Loistovilkuttaja saattaa hypätä ulos akvaariosta, joten kansi tai hyppysuoja on tarpeen. Ne tarvitsevat sekä vapaata uimatilaa että koloja piiloutumiseen.


title: Loistovilkuttaja

text: Loistovilkuttaja syö luonnossa planktonia, akvaariossa lihapitoista ruokaa.


title: Piz Palü

text: Piz Palü on Berninan Alpeilla, Sveitsin ja Italian rajalla sijaitseva 3 901 metriä korkea vuorenhuippu.


title: Prostasykliini

text: Prostasykliini (CHO) on eikosanoideihin kuuluva lipidi, prostaglandiini, joka laajentaa verisuonia ja estää verihiutaleiden tarttumista toisiinsa.


title: Prostasykliini

text: Elimistössä arakidonihappo muutetaan prostaglandiini H:ksi, joka muutetaan edelleen endoteelisoluissa prostasykliinisyntaasientsyymin avulla prostasykliiniksi. Prostasykliini muuntuu nopeasti biologisesti vähemmän aktiiviseksi 6-keto-PGF:ksi.


title: Christel Liljeström

text: Christel Marina Liljeström (o.s. Björkell, s. 13. lokakuuta 1960 Helsinki) on suomalainen maanviljelijä ja poliitikko. Liljeström on ollut RKP:n varapuheenjohtajana kahteen otteeseen, vuosina 1995–1998 ja 2007–2010, ja toiminut Sipoon kunnallispolitiikassa vuodesta 1985.


title: Christel Liljeström

text: Hän on ollut Folktingetin jäsen vuodesta 1993 ja hallituksessa 1997–2008. Kunnallistasolla Liljeström on ollut Sipoon kunnanvaltuutettuna vuodesta 1985, hallituksen jäsenenä vuodesta 1989 ja kunnanhallituksen puheenjohtajana 1999–2000, 2003–2004 ja 2005–2008. Sipoon kunnanvaltuuston puheenjohtajana hän on toiminut vuodesta 2009. Liljeström on ollut Suomen Kuntaliiton hallituksessa vuosina 2000–2004 ja 2007–2009 ja Itä-Uudenmaan liiton maakuntahallituksen puheenjohtajana vuosina 1999–2010.


title: Christel Liljeström

text: Liljeström on koulutukseltaan ylioppilas, liikunnanohjaaja ja koulutus Västankvarnin maamieskoulusta. Hän meni naimisiin maanviljelijä Lars Johan Liljeströmin kanssa 28. marraskuuta 1981. Avioparilla on 1985 ostettu kotitila Sipoon Herralassa. Heillä on neljä lasta (1983, 1985, 1992 ja 1998 syntyneet), joista 1985 syntynyt on adoptoitu Kolumbiasta 1987.


title: Valtiotieteellinen yhdistys

text: Valtiotieteellinen yhdistys – Statsvetenskapliga föreningen r.y. on vuonna 1935 perustettu politiikan tutkimuksen kansallinen tiedeseura, jonka tavoitteena on edistää valtiotieteellistä tutkimusta ja valtiotieteellisten kysymysten harrastusta Suomessa sekä osallistua alan kansainväliseen tieteelliseen yhteistoimintaan. Se julkaisee "Politiikka"-lehteä ja järjestää vuosittain Politiikan tutkimuksen päivät.


title: Valtiotieteellinen yhdistys

text: Valtiotieteellisen yhdistyksen tavoitteena on edistää valtiotieteellistä tutkimusta ja valtiotieteen harrasusta Suomessa. Lisäksi se osallistuu alan kansainväliseen toimintaan ja järjestää esitelmä- ja keskustelutilaisuuksia sekä julkaisee lehtiä ja kirjoja.


title: Valtiotieteellinen yhdistys

text: Yhdistystä johtaa johtokunta, jossa on puheenjohtjaa, varapuheenjohtaja ja kymmenen muuta jäsentä.


title: Valtiotieteellinen yhdistys

text: Valtiotieteellinen yhdistys julkaisee vertaisarvioitua "Politiikka"-lehteä, "Politiikasta.fi"-verkkolehteä, "Politiikan tutkimus ja yhteiskunta" -jäsentiedotetta ja kirjasarjaa Books from Finnish Political Science Association. Lisäksi yhdistys järjestää vuosittain Politiikan tutkimuksen päivät.


title: Valtiotieteellinen yhdistys

text: Yhdistys edustaa Suomea International Political Science Associationissa ja Pohjoismaiden valtiotieteellisessä yhdistyksessä.


title: Valtiotieteellinen yhdistys

text: Valtiotieteellinen yhdistys perustettiin vuonna 1935. Sen ensimmäiseksi puheenjohtakjaksi valittiin Yrjö Ruutu, joka jatkoi tehtävässä vuoteen 1952. Ensimmäisenä sihteerinä toimi Paavo Hirvikallio. Yhdistys pyrki saamaan jäsenikseen valtiotieteitä, valtio-oikeutta ja kansainvälistä oikeutta yliopistossa tutkineet ja näitä asioita harrastaneet henkilöt. Yhdistyksen nimeksi vahvistettiin vuoden 1953 säännöissä Valtiotieteellinen yhdistys – Statsvetenskapliga föreningen r.y.


title: Valtiotieteellinen yhdistys

text: Yhdistys perusti vuonna 1959 "Politiikka"-nimisen jäsenlehtensä. Sitä oli edeltänyt yhdistyksen vuosikirja Valtio ja yhteiskunta, joka ilmestyi 1945–1956. Lehtimuodolla pyrittiin nykyaikaistamaan sen ulkomuotoa ja lisäämään ajankohtaisuutta. Sisäiseen tiedoitukseen tarkoitettu "Politiikan tutkimus ja yhteiskunta" perustettiin puolestaan 1975.


title: Valtiotieteellinen yhdistys

text: Yhdistyksen perustaja ja ensimmäinen puheenjohtaja oli kansainvälisen politiikan professori Yrjö Ruutu vuosina 1935–1952. Muita puheenjohtajia ovat olleet muun muassa Erik Allardt sekä Göran von Bonsdorff.


title: Vivarin kanava

text: Vivarin kanava on eteläisessä Albaniassa sijaitseva kanava, joka yhdistää Välimereen, tarkemmin Joonianmereen, kuuluvan Korfunsalmen Butrintjärveen. Kanavassa virtaava vesi on suolaista. Kanava on noin 2,5 kilometriä pitkä, noin sata metriä leveä ja kuusi metriä syvä. Kanavassa esiintyy voimakas vuorovesi-ilmiö. Alun perin Vivarin kanava oli Bistrice-joen suu. Kanava yhdessä viereisen Vrinën alueen kanssa muodostaa kosteikon. Kanavan ylittää lautta.


title: Vivarin kanava

text: Kanavan pohjoisrannalla sijaitsee suolamaita, jotka ovat tärkeitä lintujen ruokailupaikkoja. Vivarin kanavassa on runsas kalasto, ja kanava tunnetaankin siinä olevista kalanpyydyksistä. Pyydykset ovat talvisin ja keväisin auki, jotta kalat pääsevät Butrintjärvelle ja Alinuralahdelle lisääntymään. Kesällä ja syksyllä pyydykset suljetaan, kun kalat ovat palaamassa takaisin mereen. Esimerkiksi ankeriaat ovat yleisiä kaloja. Kanavan nimi "Vivari" juontuu latinan kielen sanasta "vivarium", joka tarkoittaa "kalasäiliötä". Vivarin kanavan etelärannalla sijaitsee keinotekoisia mutapenkereitä, jotka rakennettiin tulvien estämiseksi 1960-luvun kuivatusohjelmissa.


title: Vivarin kanava

text: Kanavan rannalla sijaitsee Unescon maailmanperintökohde Butrint.


title: Säämingin vaakuna

text: Säämingin kunnanvaakuna oli Säämingin kunnan tunnus, ja se oli saanut aiheensa kunnan historiasta. Vaakunan sakarakoro viittaa kunnan alueelle 1475 rakennettuun Olavinlinnaan. Myös oinaan pää liittyy Olavinlinnaan: linnassa pidettiin aikanaan mustaa pässiä, ”linnanpässiä”, valmistettavaksi Pyhän Olavin päivän juhla-ateriaksi. Erään pässeistä kerrotaan nousseen kerran muurille sarviaan heilutellen ja pitäen ääntä sorkillaan, jolloin hyökkäykseen valmistautunut vihollisjoukko oli paennut luullen tätä itse piruksi. Aaltokoroisen hirren kirkkovene muistuttaa aiemmista laajojen vesistöalueiden yli tehdyistä kirkkomatkoista.


title: Säämingin vaakuna

text: Vaakunan ovat suunnitelleet Gustaf von Numers ja Viktor Räsänen, ja sen selitys on ”sakarakorokatkoisen kilven kultaisessa yläkentässä musta oinaanpää edestäpäin, mustassa alakentässä aaltokoroinen kultahirsi, jossa punainen, yhdeksänhankainen kirkkovene.” Säämingin kunnanvaltuusto hyväksyi vaakunan 14. maaliskuuta 1950, ja sisäasiainministeriö vahvisti sen käyttöön 4. heinäkuuta 1950.


title: Säämingin vaakuna

text: Vaakuna muuttui epäviralliseksi kotiseutuvaakunaksi sen jälkeen kun Sääminki jaettiin Savonlinnan ja Punkaharjun kesken 1973.


title: Ylistaron Kilpa-Veljet

text: Ylistaron Kilpa-Veljet eli YKV on urheilun yleisseura Seinäjoen Ylistarossa, joka on perustettu 28. tammikuuta vuonna 1945. Seuran toimintaan kuuluvat ampumahiihto-, hiihto-, jalkapallo-, paini-, pesäpallo-, harraste- ja junioripesäpallo-, suunnistus-, veteraaniurheilu- ja yleisurheilujaostot sekä yhteinen lentopallo- ja sulkapallojaosto.


title: Ylistaron Kilpa-Veljet

text: Ylistaron Kilpa-Veljien miesten pesäpallojoukkue pelasi Ykköspesiksessä kaudet 2007–2010. YK-V toimii yhteistyössä Superpesis-seura Nurmon Jymyn kanssa. Kaikki ikäluokat huomioiden YKV on voittanut kaksi SM-mitalia. Ensimmäisen voittivat 1997 Kontiot eli yli 35-vuotiaat miehet. He voittivat Suomen mestaruuden. Kolmen joukkueen lopputurnauksessa YKV voitti Oulun Lipon lukemin 1–0 (7–2, 3–3) ja Rautjärven Urheilijat luvuin 2–0 (5–1, 11–9). Toinen mitali tuli, kun vuonna 2010 YKV:n C-tytöt saivat SM-hopeaa. Loppuottelussa Lapuan Virkiä oli parempi luvuin 2–1 (0–6, 7–5, k. 3–0).


title: Ylistaron Kilpa-Veljet

text: Ylistarossa pesäpalloa pelattiin jo paljon ennen Kilpa-Veljien perustamista. Ylistaron suojeluskunta pelasi sarjoissa 1930-luvulla ja ennen YKV:n perustamista Ylistaron ykkösseura oli Ylistaron Veikot. YKV perustettiin sodan jälkeen 28. tammikuuta vuonna 1945 ja heti alusta asti yleisseura otti lajikseen pesäpallon. Pesäpallo olikin tärkeä asia Ylistarossa YKV:n perustamisesta 1950-luvun puoliväliin saakka.


title: Ylistaron Kilpa-Veljet

text: Vasta perustettu seura pääsi aloittamaan heti vuonna 1945 miesten toiseksi korkeimmalta sarjatasolta eli Suomensarjasta. Suomensarjassa joukkue voitti kahdeksasta ottelustaan kaksi ja jäi yhdeksän joukkueen pohjoislohkossa viimeistä edelliseksi. Niinpä edessä oli putoaminen sarjatasoa alemmas maakuntasarjaan. Kaudella 1950 YKV sijoittui maakuntasarjan Etelä-Pohjanmaan lohkossa Ylihärmän Junkkarien jälkeen toiseksi ja kausi huipentui nousijuhliin. Paluu Suomensarjaan jäi kuitenkin jälleen vuoden mittaiseksi, kun kauden ainoa voitto tuli sarjajumbo Junkkareista. Näin YKV jäi kymmenen joukkueen länsilohkossa jälleen viimeistä edelliseksi ja putosi takaisn maakuntasarjaan.


title: Ylistaron Kilpa-Veljet

text: Seuran kotikenttänä pesäpallossa toimii Ylistaron pesäpallostadion. Sen katsomoon mahtuu noin 200 katsojaa. Kaudesta 2009 stadion tunnetaan nimellä Luoman Areena, kun YKV:n pääsponsorina toimii Luoman Oy.


title: Kempeleen Kiri

text: V.ja U-seura Kempeleen Kiri r.y. on kempeleläinen urheilun yleisseura, jonka lajeja ovat pesäpallo, yleisurheilu, salibandy ja maastohiihto.


title: Kempeleen Kiri

text: Pesäpallossa miesten joukkue pelasi ykköspesistä ja vuonna 2007 seura pääsi superpesiskarsintoihin. Vuonna 2015 miesten joukkue nousi Superpesikseen. Naisten joukkue nousi ykköspesikseen kaudeksi 2008, kun naisten suomi-sarja ja ykköspesis yhdistyivät, ja Superpesikseen kaudeksi 2012.


title: Kempeleen Kiri

text: Vuoden tulokas:


title: Andrej Sekera

text: Andrej Sekera (s. 8. kesäkuuta 1986 Bojnice, Tšekkoslovakia) on slovakialainen jääkiekkopuolustaja, joka edustaa NHL:ssä pelaavaa Edmonton Oilersia. Sekera on Buffalo Sabresin 71. varaus.


title: Andrej Sekera

text: Pelattuaan yhden kauden Slovakian pääsarjassa HK Dukla Trenčínin joukkueessa Sekera lähti Pohjois-Amerikkaan. Hän pelasi kaksi kautta Owen Sound Attackin joukkueessa OHL:ssä.


title: Andrej Sekera

text: 14. kesäkuuta 2006 Sekera teki kolmen vuoden sopimuksen Sabresin kanssa.


title: Andrej Sekera

text: Sekera teki ensimmäisen NHL-maalinsa 28. marraskuuta 2007 ottelussa St. Louis Bluesia vastaan.


Jääkiekon maailmanmestaruuskilpailut 1986 järjestettiin 12. huhtikuuta – 28. huhtikuuta Moskovassa, Neuvostoliitossa. Kisat olivat järjestyksessään 51. jääkiekon maailmanmestaruuskilpailut. Kultaa voitti Neuvostoliitto, hopeaa Ruotsi ja pronssia Kanada. Suomi sijoittui neljänneksi. Tämä Neuvostoliiton voitto pysyi 27 vuoden ajan viimeisimpänä isäntämaan mestaruutena, kunnes vuonna 2013 Ruotsi onnistui rikkomaan niin kutsutun "Kotikisojen kirouksen".


title: Jääkiekon maailmanmestaruuskilpailut 1986

text: Suomi oli vuoden 1986 kisoissa erittäin lähellä voittaa historiansa ensimmäisen arvokisamitalin, kun se johti mitalisarjan ottelussa Ruotsia vastaan viimeiselle minuutille lukemin 4–2. Anders "Masken" Carlsson teki kuitenkin ottelun viimeisellä minuutilla ensin kavennusmaalin ja suomalaisten virheen avittamana yksin läpi -tilanteesta tasoituksen, minkä seurauksena ottelu päättyi 4–4–tasapeliin. Vastoin yleistä muistikuvaa, tuo ei kuitenkaan ratkaissut Suomen mitalia, vaan vasta Suomen viimeinen ottelu Kanadaa vastaan, jonka Suomi hävisi (ks. mitalisarjan taulukko). Suomen sijoitus turnauksessa oli neljäs.


text: Mitalisarjaan lähdettiin nollilta.


text: Suluissa alkusarjan keskinäiset ottelut, joilla ei vaikutusta loppusarjataulukkoon.


text: Putoamissarjaan jäivät kaikki alkusarjan pisteet voimaan.


text: "alemman loppusarjan" ottelut kursivoitu. Puola putosi B-sarjaan.


text: EM-taulukko laskettiin eurooppalaisten keskinäisistä alkusarjan otteluista.


text: B-sarja pelattiin Eindhovenissa, Alankomaissa 20. -29. maaliskuuta


text: Sveitsi nousi A-sarjaan. Jugoslavia ja Japani putosivat C-sarjaan, josta nousivat Norja ja Kiina.


text: alkulohkot


text: Noususarja


text:
Alempi loppusarja
Alkusarjassa pelattu keskinäinen ottelu siirtyi mukaan loppusarjan taulukkoon.


text: Ottelu 9.sijasta: - 9-7


title: Antti Kangasniemi

text: Antti Kangasniemi (s. 6. kesäkuuta 1985 Tampere) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 295 runkosarjaottelua tehopistein 40+54=94 ja keräten 246 jäähyminuuttia sekä 20 playoff-/liigakarsintaottelua tehopistein 2+5=7 ja keräten 18 jäähyminuuttia. Kangasniemi pelasi urallaan myös Tanskassa ja Ruotsissa. Elite Prospects -sivuston mukaan hän oli all around -sentteri, joka oli tasainen ja kokonaisvaltainen suorittaja, jolla ei ollut suurempia heikkouksia. Kangasniemi myös väläytteli ajoittain oivalluksillaan ja syötöillään. Hän ei kuitenkaan loistanut puolustussuuntaan. Kangasniemi pelasi monipuolisuutensa ansiosta myös puolustajan tontilla.


title: Antti Kangasniemi

text: 7-vuotiaana jääkiekon aloittanut Kangasniemi on Tampereen Ilveksen kasvatti. Hän voitti joukkueessa C-nuorten Suomenmestaruuden vuonna 2001 ja A-nuorten Suomenmestaruuden vuonna 2005. Kangasniemi oli kaudella 2004–2005 Ilveksen A-nuorten kolmanneksi paras pistemies Perttu Lindgrenin ja Antti Ruotsalaisen jälkeen. Kaudella 2005–2006 hän pelasi neljä SM-liigaottelua. Kangasniemi teki liigadebyyttinsä 9. helmikuuta 2006 Rauman Lukkoa vastaan.


title: Antti Kangasniemi

text: Kaudeksi 2006–2007 Kangasniemi siirtyi Mestis-joukkue Kajaanin Hokkiin. Mestiksen tulokaskausi toi umpisuolen tulehduksen takia melko rikkonaisessa runkosarjassa 31 ottelussa tehot 6+19=25, mutta kevään 2007 pudotuspeleissä hän voitti kymmenellä syötöllään syöttöpörssin joukkuetoverinsa Teemu Virtalan kanssa. Kauden päätteeksi Kangasniemi voitti Mestiksen mestaruuden. Hän jatkoi joukkueessa myös kaudella 2007–2008, jolloin Kangasniemi toimi joukkueen varakapteenina ja voitti Mestis-hopeaa keväällä 2008.


title: Antti Kangasniemi

text: Toukokuussa 2008 Kangasniemi teki sopimuksen Lempäälän Kisan kanssa. Hän pelasi harjoituskaudella myös Tapparassa, jonne Kangasniemi siirtyi vain neljän runkosarjaottelun jälkeen syyskuussa 2008. Hän kuitenkin loukkasi kätensä marraskuussa ja pelasi kauden 2008–2009 aikana Tapparassa vain 15 runkosarjaottelua tehoin 3+1=4 sekä yhden playout-ottelun. Kangasniemen ensimmäinen SM-liigamaali syntyi 14. lokakuuta 2008 vieraissa tasavajaalla Pelicansia vastaan.


title: Antti Kangasniemi

text: Harjoituskaudella, elokuussa 2009 Kangasniemi joutui polvivamman takia sivuun yli puoleksi vuodeksi. Hän palasi kaukaloihin vasta maaliskuussa 2010 ja pelasi loppukaudesta sekä yhdeksän runkosarja- että playoff-ottelua. Huhtikuussa Kangasniemi teki 2+1-vuotisen jatkosopimuksen Tapparan kanssa. Kausi 2010–2011 oli hänen ensimmäinen ehjä ja kokonainen kausi SM-liigassa. Se toi Kangasniemelle 57 runkosarjaottelussa tehot 10+16=26.


title: Antti Kangasniemi

text: Kaudella 2011–2012 Kangasniemi pelasi Tapparassa vain yhdeksän ottelua, kunnes hän palasi lokakuussa 2011 loppukauden mittaisilla sopimuksella kasvattajaseuraansa Ilvekseen. Kangasniemi sijoittui yhdeksällä osumallaan heikon kauden pelanneen Ilveksen sisäisessä maalipörssissä kolmanneksi Jyrki Jokipakan ja Ville Korhosen kanssa. Hänet palkittiin Ilveksen kauden päättäjäisissä joukkueen parhaita pelaajia valitessa hopea-palkinnolla sekä Ilveksen sisäisen +/–-tilaston voittajana lukemalla +8 joukkueen tehopelaajana. Maaliskuussa 2012 Kangasniemi teki 1+1-vuotisen jatkosopimuksen Ilveksen kanssa. Tammikuussa 2013 hän käytti sopimuksessaan olleen option ja teki vuoden mittaisen jatkosopimuksen joukkueen kanssa.


title: Antti Kangasniemi

text: Kangasniemi siirtyi kaudeksi 2015–2016 vuoden mittaisella sopimuksella SM-liigan nousijajoukkue Vaasan Sportin riveihin. Hän kuitenkin loukkaantui pahasti jo kevään 2015 harjoituksissa ja pelasi kauden aikana vain 28 ottelua. Lokakuussa 2015 Kangasniemi siirtyi toistaiseksi voimassa olleella sopimuksella Lempäälän Kisaan oltuaan ilman sopimusta alkukauden 2015–2016, Hän pelasi siellä kolme ottelua, kunnes Kangasniemi siirtyi try-outille Tanskan Metal Ligaenissa pelaavan Rungsted Seier Capitalin paitaan. Marraskuussa hän sai sinne loppukauden sopimuksen. Kangasmäki oli joukkueen toiseksi paras pistemies Ossi Saarisen jälkeen tehoilla 17+18=35.


title: Antti Kangasniemi

text: Kaudeksi 2016–2017 Kangasniemi siirtyi vuoden mittaisella sopimuksella Ruotsin kolmanneksi korkeimmalle sarjatasolle Hockeyettan-joukkue Asplöven HC:hen. Hän oli nousukarsinnoissa joukkueen paras syöttäjä ja jakoi sisäisen pistepörssin voiton Eetu Heikkisen kanssa tehoilla 1+4=5. Kaudeksi 2017–2018 Kangasniemi palasi vuoden mittaisella sopimuksella LeKin Mestis-joukkueeseen. Siirron taustalla oli myös työ- ja opiskeluasiat. Hän voitti joukkueen sisäisen piste- ja syöttöpörssin tehoilla 9+26=35.


title: Antti Kangasniemi

text: Kesäkuussa 2018 Kangasniemi ilmoitti omalla Instagram-tilillään lopettaneensa pelaajauransa.


title: Antti Kangasniemi

text: Kangasniemi on pelannut kolme poikien maaottelua.


title: Tomi Peltonen

text: Tomi Peltonen (s. 22. tammikuuta 1987 Tampere) on suomalainen jääkiekkoilija, joka pelaa Mestis-joukkue Lempäälän Kisassa. Hän on pelipaikaltaan keskushyökkääjä, mutta osaa pelata myös laidassa. Peltonen on pelityyliltään kahden suunnan sentteri.


title: Tomi Peltonen

text: Omien sanojensa mukaan noin 5–6-vuotiaana jääkiekkoilun aloittanut Peltonen on Tapparan oma kasvatti. Hän oli kaudella 2004–2005 joukkueen B-nuorten paras pistemies ja maalintekijä tehoilla 16+10=26. Kaudella 2005–2006 Peltonen pelasi myös kolme ottelua lainalla Nokian Pyryn A-nuorissa. Kaudella 2007–2008 hän toimi Tapparan A-nuorten kapteenina ja oli 20 osumallaan joukkueen paras maalintekijä. Peltonen sijoittui koko A-nuorten SM-liigan maalipörssissä kahdeksanneksi Ilveksen Antti Ropon kanssa. Hän debytoi samalla kaudella myös SM-liigassa, jossa Peltonen pelasi 12 runkosarja- ja yhden playoff-ottelun tehden yhden syöttöpisteen. Hän teki liigadebyyttinsä runkosarjan avauskierroksella 13. syyskuuta 2007 paikallisvastustaja Tampereen Ilvestä vastaan. Peltonen voitti kauden päätteeksi SM-pronssia.


title: Tomi Peltonen

text: Jäätyään yli-ikäiseksi A-nuorissa Peltonen jatkoi kesällä 2008 try-outilla Tapparan SM-liigajoukkueessa. Hän sai kauden 2008–2009 kynnyksellä 1+1-vuotisen sopimuksen joukkueeseen. Peltosen tulokaskausi SM-liigassa toi 46 runkosarjaottelussa tehot 2+1=3 ja kolmessa playout-ottelussa yhden syöttöpisteen. Hänen liigauransa avausmaali syntyi kauden kolmannessa ottelussa 17. syyskuuta 2008 Kalevan Palloa vastaan. Peltonen pelasi kautensa lähinnä nelosketjun työmyyränä. Toukokuussa 2009 Tappara käytti hänen sopimuksessaan olleen option ja teki vuoden mittaisen jatkosopimuksen Peltosen kanssa. Kaudella 2009–2010 Peltonen jatkoi lähinnä tutussa roolissaan nelosketjussa ja teki 31 runkosarjaottelussa neljä syöttöpistettä. Hän pelasi kauden aikana myös 11 ottelua lainalla Mestis-joukkue Lempäälän Kisassa.


title: Tomi Peltonen

text: Elokuussa 2010 Peltonen teki vuoden mittaisen sopimuksen Kajaanin Hokin kanssa. Hän kuitenkin purki sopimuksensa joukkueen kanssa yhteisymmärryksessä jo kolmen harjoitusottelun jälkeen ennen kauden 2010–2011 alkua, mutta Peltonen teki jo pari päivää myöhemmin sopimuksen Mestiksen nousijajoukkue Kiekko-Laserin kanssa. Hän oli 12 osumallaan joukkueen kolmanneksi paras maalintekijä Tomi Ståhlhammarin kanssa. Lokakuussa 2011 Peltonen palasi aluksi ottelukohtaisella sopimuksella LeKiin oltuaan vapaana agenttina alkukauden 2011–2012. Marraskuussa 2011 hänen sopimustaan jatkettiin kauden loppuun. Peltonen voitti koko kevään 2012 karsintasarjan pistepörssin tehoilla 6+8=14.


title: Tomi Peltonen

text: Peltonen oli ilman sopimusta koko syyskauden 2012–2013 ajan, kunnes hän siirtyi tammikuussa 2013 loppukauden kattaneella sopimuksella Suomi-sarjajoukkue KOOVEE:hen. Vain neljän siellä pelatun ottelun jälkeen Peltonen siirtyi noin viiden ottelun mittaiselle try-outille Mestis-joukkue KooKoon riveihin. Siirtorajan kynnyksellä hän sai loppukauden kattavan sopimuksen joukkueeseen. Peltonen voitti kauden päätteeksi Mestis-hopeaa. Kaudella 2013–2014 hän oli 15 osumallaan KooKoon toiseksi paras maalintekijä Santtu Huhtalan kanssa. Kevään 2014 pudotuspeleissä Peltonen oli joukkueen paras pistemies ja maalintekijä tehoilla 8+7=15. Hän voitti kauden päätteeksi Mestiksen-mestaruuden ja palkittiin pudotuspelien parhaana pelaajana Håkan Hjerpe -palkinnolla. Kauden 2014–2015 päätteeksi Peltonen voitti Mestis-hopeaa. Kaudeksi 2015–2016 KooKoo nostettiin SM-liigaan, jossa Peltonen teki yhden kauden piste-ennätyksensä tehoilla 3+7=10.


title: Tomi Peltonen

text: Kaudeksi 2016–2017 Peltonen palasi vuoden mittaisella sopimuksella Tapparaan. Hänen siirtonsa taustalla oli perheenlisäys. Peltosen rooli joukkueessa jäi kuitenkin todella pieneksi ja hän pelasi alkukaudella vain yhden runkosarja- ja neljä Mestarien liigan ottelua. Peltonen pelasi SM-liigaa myös yhden ottelun lainalla edellisen kauden seurassaan KooKoossa paikattuaan siellä loukkaantumisia marraskuussa 2016. Hän vietti kautensa lähes kokonaan lainalla Lempäälän Kisan Mestis-joukkueessa, jossa Peltonen pelasi kauden loppuun. Hän voitti joukkueen sisäisen piste-, maali- ja syöttöpörssin tehoilla 13+21=34.


title: Tomi Peltonen

text: Marraskuussa 2017 Peltonen palasi loppukauden 2017–2018 kattavalla sopimuksella LeKiin oltuaan alkukauden ilman sopimusta.


title: Valais’n Alpit

text: Valais’n Alpit eli Wallisin Alpit tai Penniiniset Alpit (, , , , tai "Valais Alps") on Länsi-Alppeihin kuuluva vuorijono, joka sijaitsee osittain Sveitsin (Valais) ja osittain Italian (Piemonte ja Aostanlaakso) puolella.


title: Valais’n Alpit

text: Valais’n Alppien korkein huippu Dufourspitze (4 638 m) on myös Sveitsin korkein vuori.


title: Halichoeres marginatus

text: Halichoeres marginatus on koralliriuttojen pienikokoinen huulikala.


title: Halichoeres marginatus

text: Halichoeres marginatus kasvaa 18 cm pitkäksi. Se on hiukan kyttyräselkäinen vihreän ja harmaanruskean vaakaraitainen kala.


title: Halichoeres marginatus

text: Halichoeres marginatus on kotoisin indopasifiselta merialueelta. Sen levinneisyysalue ulottuu Punaiseltamereltä Mosambikiin, Havaijille ja Tuamotusaarille, Australian suurelle koralliriutalle ja Japaniin.


title: Jägerhorn (täsmennyssivu)

text: Jägerhorn tarkoittaa seuraavia:


title: Orion 114-426

text: Orion 114-426 on pääosin tummana taustaa vasten näkyvä esiplanetaarinen kiekko, joka on kuvattu Hubble-avaruusteleskoopin NICMOS-laitteella. Kiekon läpimitta on noin 800-1000 AU. Kiekon massa on yli 5×10E-4 Auringon massaa eli yli puoli tuhannesosaa Auringon massasta. Kiekko peittää näkyvistä keskustähden, jonka massa on noin 1,5 Auringon massaa. Etäisyys on noin 450 parsekia eli noin 1500 valovuotta.


title: Panfobia

text: Panfobia (myös pantofobia tai omnifobia) on tila jossa potilas kärsii määrittelemättömästä pelosta tai "kaiken pelkäämisestä". Sitä kuvataan "epämääräiseksi ja jatkuvaksi peloksi jotakin tuntematonta pahaa kohtaan".


title: Nuijahuulikala

text: Nuijahuulikala ("Thalassoma amblycephalum") on koralliriuttojen huulikala.


title: Nuijahuulikala

text: Nuijahuulikala on pitkulainen kala, jolla on pieni suu ja nimensä mukaisesti tylppä pää. Se voi kasvaa 16 cm pitkäksi. Nuoret yksilöt ovat vihreitä tai ruskeita selkäpuolelta, niillä on valkoinen vatsa ja leveä tumma raita kyljessä. Pyrstön tyvessä on oranssit läikät ylhäällä ja alhaalla. Aikuiset koiraat ovat sinipäisiä, ja niillä on kellertävä raita kidusten takana ja punertava vartalo jossa on vihreitä pystyjuovia.


title: Nuijahuulikala

text: Nuijahuulikala on kotoisin indopasifiselta merialueelta.


title: Nuijahuulikala

text: Nuijahuulikala syö luonnossa eläinplanktonia. Akvaariossa sille kelpaavat pakastetut ja hiutaleruoat, etenkin krillit ja artemia.


title: Erikkila

text: Erikkila OY on piennosturijärjestelmien, nostovälineiden, siltanostureiden ja robottinostureiden valmistaja.


title: Erikkila

text: Erikkila OY on perustettu Viipurissa. Toivo Erikkilä perusti v. 1912 Toiminimi Toivo Erikkilän. Tammikuussa 2018 japanilainen Kito Corporation osti Erikkila Oy:n koko osakekannan.


title: Erikkila

text: Nykyisin Erikkila OY on piennosturijärjestelmien, siltanosturien, ergonomisten nostoapulaitteiden ja robottinostureiden valmistaja sekä nostolaitteiden maahantuoja.


title: Erikkila

text: Piennosturijärjestelmät ovat 30–2 000 kilogramman työpiste- ja teollisuusnostureita.


title: Erikkila

text: Siltanosturit ovat 1,6–200 tonnin teollisuusnostureita, joiden etuja ovat suuri kuormankantokyky, laaja liikealue ja raskaampi käyttöluokitus.


title: Erikkila

text: Robottinosturit ovat täysin automaattisia prosessinostureita raskaaseen teollisuuden käyttöön.


title: Joonas Jalvanti

text: Joonas Jalvanti (s. 9. syyskuuta 1988 Lahti) on suomalainen jääkiekkopuolustaja, joka pelaa Ruotsin SHL-liigan Luleå HF:ssä. Hänen aiemman seuransa, KHL-joukkue Jokereiden Jari Kurri on kuvaillut Jalvantia luotettavaksi kahden suunnan puolustajaksi, joka on varustettu hyvällä luistelutaidolla ja kiekollisella varmuudella. Häntä on nuorempana verrattu pelityyliltään Toni Lydmaniin ja Arto Laatikaiseen.


title: Joonas Jalvanti

text: Jalvantin kasvattajaseura on Kiekkoreipas. Hän pelasi juniorina myös Pelicansissa, jonka kanssa Jalvanti teki kaksivuotisen SM-liigasopimuksen huhtikuussa 2006. Hän teki liigadebyyttinsä kaudella 2006–2007, jolloin Jalvanti pelasi SM-liigassa seitsemän runkosarjaottelua tehden yhden syöttöpisteen. Hän pelasi kauden aikana miesten pelejä myös yhdeksän Mestis-ottelun verran alle 20-vuotiaiden maajoukkueessa. Suurimman osan kaudestaan Jalvanti pelasi kuitenkin vielä Pelicansin A-nuorissa. Hän oli tehoilla 7+21=28 joukkueen tehokkain puolustaja ja neljänneksi paras pistemies. Jalvanti sijoittui koko A-nuorten SM-liigan puolustajien pistepörssissä kuudenneksi HIFK:n Juha-Petteri Purolinnan kanssa. Hän voitti kauden päätteeksi A-nuorten Suomenmestaruuden.


title: Joonas Jalvanti

text: Elokuussa 2007 Jalvanti jatkoi sopimustaan Pelicansin kanssa kolmella vuodella. Kaudella 2007–2008 hän murtautui SM-liigaan. Jalvanti pelasi varsinaisen tulokaskautensa ja teki 45 runkosarjaottelussa tehot 1+3=4 ja kuudessa playoff-ottelussa yhden syöttöpisteen. Hänen liigauransa avausmaali syntyi 16. lokakuuta 2007 alivoimalla vieraissa Hämeenlinnan Pallokerhoa vastaan. Jalvanti pelasi kauden aikana miesten pelejä myös kahden Mestis-ottelun verran alle 20-vuotiaiden maajoukkueessa. Tammikuussa 2010 hän jatkoi sopimustaan Pelicansin kanssa vuodella kevääseen 2012 saakka.


title: Joonas Jalvanti

text: Jalvannin ura polki paikoillaan, kunnes hän otti askeleen urallaan kaudella 2011–2012. Jalvanti voitti kauden päätteeksi SM-hopeaa. Toukokuussa 2012 hän teki kaksivuotisen sopimuksen Espoo Bluesin kanssa. Jalvanti teki kaudella 2012–2013 SM-liigan yhden kauden piste-ennätyksensä tehoilla 5+18=23, joilla hän oli joukkueen tehokkain puolustaja Henri Laurilan kanssa.


title: Joonas Jalvanti

text: Kaudeksi 2014–2015 Jalvanti siirtyi kaksivuotisella sopimuksella Ruotsiin ja SHL-joukkue Örebro HK:n riveihin. Kaudeksi 2016–2017 hän siirtyi sieltä kaksivuotisella sopimuksella KHL-joukkue Jokereihin. Kaudella 2017–2018 Jalvanti ehti pelata siellä vain kaksi ottelua, kunnes hänen sopimuksensa purettiin yhteisymmärryksessä syyskuussa 2017. Seuraavana päivänä Jalvanti teki loppukauden sopimuksen SHL-joukkue Luleå HF:n kanssa. Hän jakoi joukkueen sisäisen tehotilaston voiton Niklas Olaussonin kanssa lukemalla +8. Maaliskuussa 2018 Jalvanti teki Luulajan kanssa kaksivuotisen jatkosopimuksen.


title: Joonas Jalvanti

text: Jalvanti pelasi alle 20-vuotiaiden MM-kilpailuissa vuosina 2007 ja 2008, joista jälkimmäisessä turnauksessa hän oli Suomen tehokkain puolustaja tehoilla 1+3=4. Jalvanti pelasi myös alle 18-vuotiaiden MM-kilpailuissa vuonna 2006, jolloin hän voitti hopeaa. Jalvanti pelasi myös U-18 Junior World Cupissa vuonna 2005 voittaen pronssia.


title: Joonas Jalvanti

text: Suomen A-maajoukkueessa Jalvanti on pelannut seitsemän ottelua ilman tehopisteitä. Hän teki A-maajoukkuedebyyttinsä 20. joulukuuta 2015 Channel One Cupin päätösottelussa Moskovan VTB-jääpalatsissa Ruotsia vastaan. Jalvanti kutsuttiin Suomen joukkueeseen kesken turnauksen, kun Ilari Melartin seurajoukkue, SHL:ssä pelaava Luleå HF ei antanut hänen aluksi jatkaa turnausta, sillä liigan pelikiellot koskivat myös kansainvälisiä pelejä. Melart sai kuitenkin jatkaa turnausta selvittelyn jälkeen.


title: Ossi Kostia

text: Ossi Kostia (ent. Costiander; 15. elokuuta 1905 Nurmijärvi – 27. joulukuuta 1976 Kangasala) oli suomalainen näyttelijä.


title: Ossi Kostia

text: Kostia teki elämäntyönsä Tampereen Työväen Teatterissa, jonka tunnettu luonne-, operetti- ja sankarinäyttelijä hän oli. Hänen tunnetuimpia roolejaan olivat "Romeon ja Julian" Romeo ja näytelmän "Kalle Aaltosen morsian" salapoliisin rooli. Lisäksi hän esitti Pyynikin kesäteatterissa muun muassa "Pohjantähti"-näytelmän debyyttiversiossa räätäli Halmeen osan. Aikaisemmin Kostia oli näytellyt Porin teatterissa.


title: Ossi Kostia

text: Kostia nähtiin uransa aikana vain kolmessa elokuvassa. Hänen suurin osansa oli meripoika Arvin rooli hänen serkkunsa Paavo Kostiojan ohjaamassa elokuvassa "Laivan kannella" (1938). Hänen tunnetuin roolinsa oli kuitenkin huru-ukko Oton osa elokuvassa "Opri" (1954), mistä hänet palkittiin miessivuosan Jussi-patsaalla. Lisäksi hän esitti lääkäriä elokuvassa "Sven Tuuva" (1958).


title: Ossi Kostia

text: Kostia sai Pro Finlandia -mitalin vuonna 1957.


title: SVT World

text: SVT World, vuoteen 2009 saakka SVT Europa, oli vuosina 1988−2017 toiminut suomenruotsalaisille ja ulkoruotsalaisille tarkoitettu televisiokanava, joka on kooste Ruotsin yleisradioyhtiö SVT:n kanavien ohjelmatarjonnasta.


title: SVT World

text: SVT World ohjelmatarjontaan oli koottu ensisijaisesti kummankin pääkanavan SVT1:n ja SVT2:n ruotsalaiset ohjelmat. Ruotsin ulkopuolella tuotettuja ohjelmia on SVT Worldin ohjelmistossa vähän tekijänoikeudellisista syistä. Pääosa Ruotsin ulkopuolisesta sisällöstä on tuotettu muissa Pohjoismaissa. Ohjelmat pyrittiin tällä kanavalla lähettämään samanaikaisesti kuin Ruotsissa, mutta jos tämä ei ole mahdollista 48 tunnin aikana Ruotsin lähetyksestä.


title: SVT World

text: SVT Worldin lähetykset loppuivat 30. huhtikuuta 2017 vähäisen jakelun vuoksi.


title: SVT World

text: SVT World aloitti lähetyksensä vuonna 1988, tuolloin TV4-nimellä ja vain maanpäällisen antenniverkon ja kaapeliverkon välityksellä Etelä-Suomessa. 10. joulukuuta 1997 kanavan näkyvyysalue laajeni satelliittijakelun myötä koko Eurooppaan, ja tuolloin kanava sai nimen SVT Europa. Vuonna 2005 kanavan satelliittijakelu laajeni Afrikkaan, Aasiaan ja Australiaan. Kanava siirrettiin Suomen digitaaliseen maaverkkoon 1. syyskuuta 2007, kun Suomen analoginen maanpäällinen antenniverkosto suljettiin. Analogisten televisiolähetysten aikaan SVT Europa näkyi Etelä-Suomen antenni- ja kaapeliverkoissa ilmaiseksi. Joulukuussa 2009 SVT Europa aloitti IPTV-lähetykset Pohjois-Amerikkaan ja vuoden 2010 alussa kanava vaihtoi nimensä SVT Worldiksi. Keväällä 2012 lähetysalue laajeni IPTV-jakelun myötä koko maailmaan.


title: SVT World

text: Suomen ulkopuolella kanava näkyy satelliitin ja IPTV:n välityksellä ja on maksullinen. Suomessa SVT World näkyi maksullisena kanavana digitaalisissa antenni- ja kaapeliverkoissa syyskuusta 2007 syyskuuhun 2011, viimeiset kolme vuotta koko Suomessa. SVT World on myös saatavilla kaapeli- ja IPTV-verkoissa maksullisena kanavana koko Suomessa. SVT Worldin lähetykset lakkautettiin omassa kanavapaikalla maaverkossa 1. syyskuuta 2011, mistä lähtien Yle Fem ja SVT World jakasi kanavapaikan 5. Yle Femin ohjelmia lähetetään aamuisin sekä illalla parhaaseen katseluaikaan; SVT Worldin ohjelmia myöhäisiltoina, öisin ja päivisin, kun Yle Femillä ei ole lähetyksiä. Yhdistelmäkanava Yle Fem/SVT World on ollut ilmainen. Elokuun loppuun asti 2013 Yle Femin ohjelmat näkyvät koko Suomessa ja SVT Worldin ohjelmat vain Etelä-Suomessa ja rannikolla, mutta syyskuun alusta 2013 myös SVT Worldin ohjelmat lähetettiin koko Suomeen. Yle Teema ja Yle Fem yhdistyi 24.4.2017 jonka vuoksi SVT World ei enää tuota ohjelmia Suomeen. Maxivisionilla kanava jatkoi vielä 30.4.2017 jälkeen maanantaihin 8.5. saakka, jonka jälkeen SVT World -kanavan lähetykset loppuivat kokonaan.


title: SVT World

text: Satelliitin kautta kanavaa pystyi katsomaan Euroopassa, Afrikassa, Aasiassa ja Australiassa. IPTV-lähetykset olivat maailmanlaajuisia.


title: Mikko Kousa

text: Mikko Tapio Kousa (s. 11. toukokuuta 1988 Lahti) on suomalainen jääkiekkopuolustaja, joka edustaa SM-liigajoukkue Pelicansia.


title: Mikko Kousa

text: Pienikokoisen rightin puolustajan vahvuudet ovat luistelussa ja kiekollisessa pelissä. Kousa toimii joukkueensa varakapteenina.


title: Mikko Kousa

text: Kousa on Vesikansan kiekon kasvatti. Hän edusti juniorina myös Pelicansia, jossa Kousa voitti A-nuorten Suomenmestaruuden keväällä 2007. Hän kuului pudotuspeleissä Pelicansin avainpelaajiin. Kousa oli tehoilla 7+3=10 tehokkain puolustaja Bluesin Ville Lajusen kanssa, pistepörssin kahdeksas Lajusen ja HIFK:n Max Wärnin kanssa sekä maalipörssin kolmas Bluesin Toni Kähkösen ja joukkuetoverinsa Topi Aholan kanssa. Hänet valittiin A-nuorten SM-liigan pudotuspelien arvokkaimmaksi pelaajaksi. Kousa pelasi kaudella 2006–2007 myös ensimmäiset miesten pelinsä pelatessaan kolme Mestis-ottelua alle 20-vuotiaiden maajoukkueessa tehoin 1+1=2.


title: Mikko Kousa

text: Kaudella 2007–2008 Kousa teki debyyttinsä SM-liigassa. Hän pelasi ensimmäisen liigaottelunsa 6. lokakuuta 2007 vieraissa Tampereen Ilvestä vastaan, jolloin Samuli Suhonen oli loukkaantuneena. Kousa teki ottelussa yhden syöttöpisteen Marko Jantusen tekemään ylivoimamaaliin. Hän pelasi kauden aikana yhteensä kaksi runkosarjaottelua, joista toisen Kousa pelasi runkosarjan päätöskierroksella 4. maaliskuuta 2008 JYPiä vastaan. Ottelu oli hänelle kotidebyytti. Kousa oli Pelicansin liigajoukkueen kanssa myös kevään pudotuspelien ajan, joissa hän teki viidessä ottelussa yhden syöttöpisteen. Suurimman osan kaudesta Kousa pelasi Pelicansin A-nuorissa, joissa hän oli tehoilla 15+19=34 puolustajien maalipörssin voittaja sekä joukkueen sisäisen pistepörssin toinen Teemu Rinkisen jälkeen. Puolustajien pistepörssissä Kousa sijoittui toiseksi KalPan Joonas Riekkisen jälkeen. Kauden aikana hän pelasi myös 11 Mestis-ottelua alle 20-vuotiaiden maajoukkueessa tehoin 2+1=3.


title: Mikko Kousa

text: Varsinainen SM-liigan tulokaskausi 2008–2009 toi Kousalle 53 runkosarjaottelussa tehot 1+9=10. Hän teki liigauransa ensimmäisen maalin 4. lokakuuta 2008 vieraissa Rauman Lukkoa vastaan. Tulokaskausi ei kuitenkaan tuonut läpimurtoa ja kaudella 2009–2010 Kousa joutui entistä pienempään rooliin ja pelasi vain 23 runkosarjaottelua tehoin 2+4=6. Hän pelasi myös kuusi ottelua lainalla Mestis-joukkue Heinolan Kiekossa tehden tehot 1+2=3.


title: Mikko Kousa

text: Toukokuussa 2010 Kousa teki 1+1-vuotisen sopimuksen HIFK:n kanssa. Kousa pelasi kauden 2010–2011 HIFK:ssa tehden runkosarjassa tehot 10+12 ja pudotuspeleissä 1+5. Kausi päättyi Kousan ensimmäiseen SM-liigakultaan HIFK:n voitettua finaalisarjan otteluvoitoin 4–0. Toisella HIFK-kaudellaan Kousan sanotaan tehneen todellisen läpimurtonsa. Hän oli puolustajien pistepörssin kolmas tehtyään runkosarjassa 34 pistettä. Kauden jälkeen Venäjän KHL-seurat olivat kiinnostuneita hänestä, ja hän tekikin vuoden sopimuksen Torpedo Nižni Novgorodin kanssa. Kausi 2013–2014 Jokereissa oli Kousalle pettymys, sillä mies merkkautti 57 ottelussa 18 pistettä (5+13) plusmiinus-sarakkeen näyttäessä nollaa.


title: Mikko Kousa

text: Kauden 2014–2015 Kousa pelasi SM-liigaa Rauman Lukossa.


title: Mikko Kousa

text: Kaudeksi 2015–2016 Kousa siirtyi Medveščak Zagrebin riveihin.


title: Mikko Kousa

text: Kauden 2016–2017 alussa hän pelasi SHL-joukkue Djurgårdens IF:ssä, kunnes kesken kautta hän siirtyi kasvattajaseuraansa, Lahden Pelicansiin


title: Mikko Kousa

text: Kousa pelasi alle 20-vuotiaiden MM-kilpailuissa vuonna 2008.


title: Mikko Kousa

text: Suomen edustusjoukkueeseen Kousa valittiin ensimmäisen kerran keväällä 2009 MM-kisoja edeltävälle ensimmäiselle leiriviikolle. Hän pelasi kaksi ottelua Unkaria vastaan mutta tippui niiden jälkeen leirikokoonpanosta.


title: Mikko Kousa

text: Kousan isä Keijo on entinen maajoukkuetason jalkapalloilija, joka pelasi muun muassa Lahden Kuusysissä.


title: Suolentuppeuma

text: Suolentuppeuma eli invaginatio intestini, intussusceptio, intussuskeptio, intussusseptio tai suolen tuppeutuminen tarkoittaa suolen osan työntymistä saman suolen viereiseen osaan. Yleisimmin tämä ilmenee ohutsuolen työntymisenä paksusuoleen, jolloin siis ohutsuolen loppuosa tunkeutuu paksusuolen sisään aiheuttaen kulkuesteen. Ohutsuoli voi työntäytyä myös umpisuolen sisään.


title: Suolentuppeuma

text: Vaiva on harvinainen alle puolentoista vuoden ikäisillä mutta kuitenkin tärkeä äkillisen vatsakivun syy. Sitä esiintyy useammin pojilla, ja yli 90 prosenttia potilaista on muuten täysin terveitä.


title: Suolentuppeuma

text: Oireita ovat kovat, aaltomaiset kivut ja uloste, joka on verensekaista limaa. Kipu aiheuttaa yleensä äkillistä itkua, kalpeutta ja jalkojen vetämisen koukkuun. Kipuaaltojen välissä lapsi voi vaikuttaa normaalikuntoiselta.


title: Suolentuppeuma

text: Diagnoosi tehdään sairaalassa vatsan kaikututkimuksella, mutta myös paksusuolen varjoainekuvaus voidaan tehdä. Tuppeuman saa yleensä hoidetuksi röntgenlääkäri antamalla peräaukon kautta ilmaa. Vain harvoin tarvitaan leikkaushoitoa. Toipuminen sujuu hyvin, eikä tuppeuma juuri uusiudu.


title: Mariaanienlentäväkoira

text: Mariaanienlentäväkoira ("Pteropus mariannus") on Tyynenmeren saarilla elävä lepakkolaji. Se on sosiaalinen laumaeläin, ja on muiden hedelmälepakoiden tapaan kasvinsyöjä. Laji tunnetaan Mariaaneilla nimellä "fanihi". Nisäkäsnimistötoimikunta ehdotti lajille uutta suomenkielistä nimeä "mariaanienlenkko".


title: Mariaanienlentäväkoira

text: Mariaanienlentäväkoiran ruumiinpituus on 19,5–24 senttiä ja paino 330–577 grammaa. Siipien kärkiväli on 86–106,5 senttiä ja kyynärvarsien pituus on 3,4–5,4 senttiä. Koiraat ovat yleensä hieman suurempia kuin naaraat. Turkki on tavallisesti tummanruskea, mutta kaulaa ympäröi kullanruskea rengas. Väritys vaihtelee hieman iän mukaan. Siellä täällä turkkia on myös hopeanvärisiä karvoja. Pään väritys vaihtelee ruskeasta tummanruskeaan. Lepakon koiramaisessa päässä on suuret silmät ja pienet, pyöreät ja pystyt korvat.


title: Mariaanienlentäväkoira

text: Mariaanienlentäväkoiraa tavataan kolmena alalajina Tyynenmeren saarilla Guamilla, Mikronesiassa, Pohjois-Mariaaneilla sekä Japanin Riukiu-saarilla, Okinawalla. Levinneisyys vaihtelee alalajeittain, eikä kaikkien alueiden lepakoiden alalajia tiedetä.


title: Mariaanienlentäväkoira

text: Lajin elinympäristöä ovat trooppiset ja subtrooppiset metsät ja rannikon mangrovemetsät.


title: Mariaanienlentäväkoira

text: Mariaanienlentäväkoirat ovat laumaeläimiä ja elävät yleensä suurina yhdyskuntina. Ne lepäilevät puiden latvustoissa ja ovat aktiivisia myös päiväsaikaan, etenkin aamulla. Kun ne eivät etsi ruokaa, ne huoltavat turkkiaan ja lentopoimujaan. Päivisin ne harrastavat myös yhteissukimista ja nukkuvat sekä merkitsevät reviiriään jättämällä hajumerkkejä. Osa koiraista on yksineläjiä ja oleskelee yhdyskunnan reunoilla. Ne voivat elää myös poikamiesryhminä tai muodostaa naaraista haaremin itselleen, jota ne puolustavat muilta koirailta varjellakseen lisääntymisoikeuttaan. Haaremi koostuu yleensä 2–15 naraasta. Mariaanienlentäväkoirat ovat paikkaeläimiä, mutta voivat kuitenkin tehdä pitkiäkin vaelluksia ja lentää saarelta toiselle. Pelkät ruoanhakumatkatkin saattavat olla 10–12 kilometrin mittaisia.


title: Mariaanienlentäväkoira

text: Mariaanienlentäväkoira on kasvinsyöjä, joka syö erityisesti hedelmiä, mutta myös lehtiä ja kukkia. Ne pitävät paljon viikunoista, mutta myös banaaneista, papaijoista, kermaomenista, guavoista, leipäpuun ja kairapalmun hedelmistä. Lepakot ovat asuinsaartensa tärkeitä kasvien pölyttäjiä ja siementen levittäjiä.


title: Mariaanienlentäväkoira

text: Mariaanienlentävätkoirat voivat lisääntyä vuoden ympäri. Parittelu tapahtuu yleensä päivällä, joskus öisin. Naaraan kantoaika kestää 4,5–6 kuukautta, ja naaras saa tavallisesti yhden poikasen vuodessa. Poikasta imetetään 5 kuukautta, ja poikanen on sukukypsä 2–3-vuotiaana.


title: Mariaanienlentäväkoira

text: Mariaanienlentäväkoira luokitellaan erittäin uhanalaiseksi lajiksi. Sitä on metsästetty erityisesti ruoaksi sekä lepakoiden aiheuttamien satovahinkojen takia. Laji on paikallinen herkku, ja laitonta pyyntiä esiintyy edelleen. Lepakot ovat kärsineet myös alkuperäismetsien muokkauksista viljelykseen ja sotilasalueiksi. Lajia haittaavat myös luonnonkatastrofit ja saarille tuodut kasvinsyöjänisäkkäät ja ruskopuukäärmeet ("Boiga irregularis"). Laji kuuluu CITES-sopimuksen liitteeseen I ja on United States Fish and Wildlife Servicen uhattujen lajien listalla.


title: Jari Kauppila

text: Jari Kauppila (s. 23. helmikuuta 1974 Lammi) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan SM-liigassa yhteensä 769 runkosarjaottelua tehopistein 150+247=397 ja keräten 906 jäähyminuuttia, 50 playoff-ottelua tehopistein 5+13=18 ja keräten 60 jäähyminuuttia sekä 12 liigakarsintaottelua tehopistein 5+1=6 ja keräten 14 jäähyminuuttia. Kauppila pelasi urallaan myös seitsemänä kautena Ruotsissa. Hänet tunnettiin kahden suunnan sentterinä, jonka vahvuuksiin kuului pelinrakentaminen, kädet ja aloittaminen. Kauppila tunnettiin myös varsin oikukkaana luonnepelaajana ja hän keräsi myös melko paljon jäähyminuutteja. Tällä hetkellä hän toimii SM-liigajoukkue KooKoon apuvalmentajana.


title: Jari Kauppila

text: Kauppila oli Kiekkoreippaan kasvatti. Hän teki Hockey Reipas -nimellä pelanneessa joukkuessa SM-liigadebyyttinsä vain 17-vuotiaana kaudella 1991–1992, jolloin Kauppila sai SM-liigassa tililleen 12 runkosarjaottelua. Kausi 1992–1993 Reipas Lahdessa oli kuitenkin hänen varsinainen tulokaskautensa SM-liigassa ja se toi Kauppilalle 43 runkosarjaottelussa tehot 2+5=7 sekä kuudessa playoff-ottelussa tehot 2+1=3. Kaudella 1993–1994 hän jakoi kymmenellä osumallaan Reippaan sisäisen maalipörssin kolmannen sijan kolmen muun pelaajan kanssa.


title: Jari Kauppila

text: Kaudeksi 1994–1995 Kauppila siirtyi Hämeenlinnan Pallokerhoon. Seuraavalla kaudella 1995–1996 hän voitti SM-liigan jäähypörssin 111 minuutillaan. Kauden 1996–1997 päätteeksi Kauppila voitti SM-pronssia. Kaudella 1997–1998 hän voitti HPK:n sisäisen piste- ja syöttöpörssin tehoilla 12+22=34. Kauppila edusti HPK:ta kauden aikana myös EHL:ssä. Kaudella 1998–1999 hän jatkoi uraansa Jokereissa, jossa Kauppila teki SM-liigan yhden kauden piste-ennätyksensä tehoilla 11+33=44, joilla hän oli joukkueen paras syöttäjä ja kolmanneksi paras pistemies. Kauppila edusti Jokereita myös EHL:ssä. Kaudella 1998–1999 hän teki SM-liigan runkosarjassa vain 24 tehopistettä, mutta ne riittivät kuitenkin Jokereiden sisäisen pistepörssin neljänteen sijaan. Kevään 2000 pudotuspeleissä Kauppila jäi kokonaan ilman tehopisteitä. Hän voitti kauden päätteeksi SM-hopeaa.


title: Jari Kauppila

text: Kaudeksi 2000–2001 Kauppila siirtyi Helsingin IFK:hon. Hänet hankittiin joukkueeseen peliä tekeväksi sentteriksi, mutta Kauppila ei kuitenkaan vastannut häneen kohdistuneisiin odotuksiin ja Kauppilan rooli myös pieneni kauden edetessä. Tammikuussa 2001 Kauppila siirtyi suuremman peliajan perässä Ruotsiin ja Elitserien-joukkue Luleå HF:ään paikkaamaan Jiří Kučeran loukkaantumista. Hän jatkoi joukkueessa myös kaudella 2001–2002.


title: Jari Kauppila

text: Kauppila palasi kaudeksi 2002–2003 Lahteen ja siirtyi kaksivuotisella sopimuksella Pelicansin joukkueeseen. Hän nousi joukkueen kapteeniksi ja jakoi Pelicansin sisäisen pistepörssin voiton Toni Saarisen kanssa tehoilla 9+20=29, vaikka Kauppila siirtyikin siirtotakarajalla loppukaudeksi vuokralla HIFK:hon paikkaamaan Tuomo Ruudun loukkaantumista. Kaudella 2003–2004 hän jatkoi Pelicansin kapteenina. Kauppila voitti joukkueen sisäisen pistepörssin tehoilla 13+15=28. Hänen osoitteensa kuitenkin vaihtui jälleen siirtotakarajalla, kun Kauppila siirtyi kevääseen 2005 asti ulottuneella sopimuksella Elitserien-joukkue Leksands IF:ään. Hän ei kuitenkaan pelannut siellä enää toista sopimuskauttaan Leksandin pudottua kauden päätteeksi HockeyAllsvenskaniin.


title: Jari Kauppila

text: Toukokuussa 2004 Kauppila teki 1+1-vuotisen sopimuksen Turun Palloseuran kanssa. Hän oli kaudella 2004–2005 tehoilla 14+16=30 joukkueen toiseksi paras maalintekijä ja jakoi sisäisen pistepörssin kolmannen sijan Ville Vahalahden kanssa. Huhtikuussa 2004 TPS käytti Kauppilan sopimuksessa olleen option ja teki vuoden mittaisen jatkosopimuksen hänen kanssaan. Kaudella 2005–2006 hän pelasi pääasiassa joukkueen kakkosketjussa ja oli TPS:n paras syöttäjä ja toiseksi paras pistemies Kai Nurmisen jälkeen tehoilla 10+19=29.


title: Jari Kauppila

text: Kaudeksi 2006–2007 Kauppila siirtyi kaksivuotisella sopimuksella Elitserien-joukkue HV71:een. Hän voitti jälkimmäisen sopimuskautensa 2006–2007 päätteeksi Ruotsin-mestaruuden. Kaudeksi 2008–2009 Kauppila palasi kaksivuotisella sopimuksella Pelicansiin.


title: Jari Kauppila

text: Kahden Pelicansissa vietetyn vuoden jälkeen Kauppila siirtyi 1+1-vuotisella sopimuksella Allsvenskan-joukkue Tingsryds AIF:ään kaudeksi 2010–2011. Hän oli tehoilla 10+20=36 joukkueen paras syöttäjä ja jakoi Tingsrydin sisäisen pistepörssin voiton Teemu Elomon kanssa. Kahden siellä pelatun kauden jälkeen Kauppila palasi try-outin kautta Pelicansiin kaudeksi 2012–2013.


title: Jari Kauppila

text: Kaudeksi 2013–2014 Kauppila siirtyi vuoden mittaisella sopimuksella Mestis-joukkue KooKoohon. Hänet nimettiin joukkueen kapteeniksi. Kauppila voitti kauden päätteeksi Mestiksen-mestaruuden ja hän lopetti pelaajauransa 40-vuotiaana kevääseen 2014.